text:
Alalia
pun apa karsani. Sarang sakanyar
sakanyari. Surup Sangiyang Pancipta Sajati. Iya Sangiyang Pancipta
Sajati iya
Sangiyang Sukma Suwara. Iya Sangiyang Sukma Suwara iya Sangiyang
Wanang.
Sapirang-pirang gamburi manciptaakan tujuh lapis langit tujuh lapis
bumi, luas
baampar nangkaya tikar. Wayah langit lawan bumi dikawinakan balalu
kadangaran
bunyi saling hangkuian nangkaya bunyi baimbai sajuta patir. Bumi
bagantar,
timbul giri sita wita; giri tu gunung; sitaitu batu; wita tu banyu;
timbul
gunung batu lawan banyu. Langit baguncang, timbul danawa gani; danawa
tu
raksasa, gani tu api; timbul api raksasa, luruh matan langit basarusup
ka
dalam bumi.
Jadi
kada kaya paribasa, bumi tapusing,
gunung batu pacah dua, manggurak banyu. Ampak-ampak
surya chandra kukus samarang
langit, diampak surya chandra kukus ka langit. Surya tu matahari,
chandra tu
bulan, dijadiakan matan pacahan gunung batu. Kukus jadi awan. Buih-buih
banyu
bahindang bahindawa nangkaya balahindang, mangalir sapanjang lurung.
Buih
hijau jadi kakayuan. Buih suklat jadi gunung jadi bukit. Buih biru jadi
lautan.
Buih kuning jadi sungai manyungai. Buih habang jadi sagala margasatwa.
Buih
putih manjadi diwa-diwa, batata-batara, bubuhan sangiyang bubuhan
bidadari,
bagana di Junggring Salaka atawa Kuta Miring Kayangan. Lalu tanah
ditampa
dikarut lawan rambut, ditiupakan panyawaan, manjadi manusia; bagana
di
marcapada bumi lamah.
Langkap
sudah babuka alam pawayangan,
baatur kahidupan dua pindua, kahidupan nang saling bapasangan anatapi
saling
batimbangan: ada langit ada bumi, ada bulan ada matahari, ada bintang
ada
kakayuan; siang lawan malam, sugih lawan miskin, salah lawan bujur,
atas lawan
bawah, jahat lawan baik, anum lawan tuha, laki-laki lawan bini-bini.
Limbah
ditatapakan hidup dua pindua,
ditimbulakan barjangga pati. Jangga nitu
tulisan. Pati nitu mati. Ditimbulakan
tulisan atanapi garis mati, pawatasan antara hidup lawan mati. Jadi
satiap
mahluk nang hidup musti batamuan lawan mati. Kada siang kada malam,
kada halus
kada ganal, kada tuha kada anum, ada marga atanapi kadada marga, lamun
hampai
watasnya musti datang nang bangaran Batara Yamadipati, utusan Sangiyang
Sukma
Suwara gasan mancabut nyawa.
bangayu manis taga mambi
manarutukan lalakun diri
iyaiiii........
RAJAH
KAMBANG TARATI
Alalia!
Jajar jajari,
jajar pasiban sintan. Bajajar urang di Nagara Astinapura. Ini
Astinapura
tamasuk nagara nang panjang apunjung pasir wukir luh jinawi, gamah
ripah karta
tur raharja. Disambat nagara panjang apunjung karana Astinapura mimang
panjang
wan libar dalam ukuran, artinya luas banuanya. Disambat pasir wukir luh
jinawi,
karana Astinapura nagara dinginan, subur tanahnya, nangapa nang ditanam
tumbuh
marimbun. Disambat gamah ripah karta tur raharja karana Astinapura
mimang aman
makmur, murah barang rupa-rupa. Aman, karana kadada kajahatan;
jangankan
manjumput barang urang, salipi gugur gin kadada nang maambil cawali
ampunnya;
maninggalakan rumah kada sarana bahayaan, kada parlu basunduk lawang
jandila
karana kadada maling kadada bigal. Makmur, karana saluruh anak kampung
bumi
putra hidup bakacukupan. Murah barang rupa-rupa karana mimang sagala
barang di
banua lain ditukar larang dijual murah di Astinapura.
Siapang
nang mundak
jumanang nata marang niki nagara, ujar kita siapa nang manjadi raja di
Astinapura, masa dua talu nang bangaran Parabu Santanu, putra maruhum
Parabu
Paratipa lawan Diwi Sumanda. Mamarintah adil bijaksana, lamah limambut
tutur
basa, dihurmati kadang kadian, dicintai saluruh hamba rakyat.
Siapang nang manjadi pandal
urang
Astinapura, masa dua talu nang bajujuluk Aria Basuwanda. Ini urang
digjaya pangindar diwa: awak nahap, pagalangan ganal; wani ada wan
inya, taguh ada wan inya, gancang ada wan inya; baisi pajimatan
sabalit pinggang, cakap mamimpin paparangan; lamun sudah
malabuni tandingan
balabar kawat, inya manimpas manyuduk manumbak nang kaya macan pagat
ikatan.
Parabu Santanu baisian bini nang bungas
langkar muhanya,
nang
bangaran Diwi Ganggawati.
Diitihi muha, diliat pangawak, ditilik kabagusan hati wan kalakuan,
nginih Diwi Ganggawati jarang sasamaannya; nang kaya Diwi Sinta bini
Batara
Rama bahari, nang kaya Diwi Sari bidadari kayangan bini Sangiyang
Wisnuraga. Manurut di dalam caritanya, limbah pitung tahun kawin lawan
Parabu
Santanu hanyar Diwi Ganggawati batianan. Wayahini lagi mahadang bulan
manyampaian ari maranakakan urang nang lawas diangan-angan, maranakakan
katurunan bubuhan raja-raja basar.
Alam umpat basuka barami wayah
tian Diwi Ganggawati hampai arinya.
Bulan bulat bulaling, mangkunung di langit. Bintang kilip-kilip,
carunungan nang kaya lampu-lampu bidadari kayangan. Kakambangan di
taman kadatun sama pada malarak, bahanu balingguk ka kiwa bahanu
balingguk ka kanan, nangkaya urang galianan digaritiki angin.
Dadaunan kitik-kitik nangkaya urang baampik. Jangkrik pada babunyian,
balagu lamat-lamatan nang kaya suara gamalan, baagung suwara kungkung.
Kunang-kunang tarabangan ka situ ka sana nang kaya urang batandiki
mambawa lantira. Di Balai Panghadapan, hati Parabu Santanu
kitir-kitiran,
linjang-linjang kada karuan, mahadang timbulnya tangis anak. Bahanu
inya bajanguk ka muhara lawang kaguringan, manyingkai dinding lawang,
calingukan maitihi bubuhan bidan nang magun manggarumbungani Diwi
Ganggawati.
“ Jang Sinuhun Parabu Santanu,
sampian jangan bajinguk. Ujar urang
bahari pamali, kawulunan. “ ujar bidan nang tatuha maingati.
Parabu Santanu mahiut hinak
ganal, linjang-linjang pulang hampai panat
saurangan. Lalu bahindapang di tihang balai panghadapan. Maaaur
pikiran, maaaur pangrasa nang kada karuan, inya mancangangi saputar
balai panghadapan, nang kaya urang hanyar sakali tu ada di situ.
Pandangannya sangkut ka dadampar kancana, kursi karajaan nang
kasandarannya baukir halang tarabang baurak halar, nang kaingkutan
subalah kanannya bahias ukiran naga balimbur, nang kaingkutan subalah
kiwanya bahias ukiran ular lidi malancar. Di balakang dadampar kancana
bajajar salikur tumbak: sapuluh di kiwa, sapuluh di kanan, sabilah di
tatangah, manandaakan dua puluh karajaan nang ada di bawah taklukan
Astinapura; di situ ada tumbak biring lanang, sapit tabun, sangkuh,
bigi waluh, buru kuping, biring wadung. Lalu diitihinya pulang dinding
banyau guci jurai kaamasan: di patangahan ada gambar kambang dalam
jambangan, manandaakan karakatan hidup urang Astinapura, aci
baruruhuian; di pambapang bawah ada gambar kangkung kaumbakan,
manandaakan urang Astinapura rajin bausaha cangkal bagawi wan
rata-rata tahan huhuas; di punca ada gambar pancar matahari,
manandaakan hati nang barasih, aci disuluhi ulih Sangiyang Sukma
Suwara; di pambapang atas basusun gambar tampuk manggis kambang pitu,
manandaakan napa nang diucapakan nang kaya itu jua di hati, kada pampat
di dalam rincung di luar. Muyak baliliat, Santanu lalu baduduk di atas
dadampar kancana. Saikung
amban manjurungi banyu. Limbah nginum habis sacangkir asa talapang
hinak Santanu.
“ Adimas Aria Basuwanda…” ujarnya
sambil bapaling ampah ka Aria
Basuwanda nang duduk basila kada jauh tumatan dadampar kancana.
“ Pangrasaku kada karuan, Yayi. Asa
baduduk kada badiri kada. Dadaku
galudupan, dagup-dagup nang kaya babun dicatuk nang kaya agung dipalu.
”
“ Lun inggih kawulunan. Pangrasa
nang kaya itu hal nang wajar pun,
napalagi ini anak nang panambayan, wayah nang balum lagi tajalani
saumur janang. ”
“ Iya, Yayi. Banyak
hudah aku mamimpin paparangan, manajuni kalahi,
kada kaya ini aku pangrasa. ”
“ Ulun bahari labih
pada sampian. Wayah mahadang ngiar tangis anak ulun
nang panambayan tu jarujuhan pun ulun paluh. Habis jutu ulun baju
salawar. ” sahut Aria Basuwanda, manggayai Santanu. ” Jaka bangsa
paluh tu dihilung, sacuntang kira-kira ada pun. Lamun dikinum buntau
pang parut. ”
Lihum Santanu mandangar. Di mata
Aria Basuwanda lihum nang cungul di
muha rajanya tu nang kaya bintang bakilip di kadap malam, napang mulai
hintadi pamarum muha Santanu tu karing wan irang irutan, parcis kalaras.
“ Ada mamarina ulun tu lain
pulang pun parigal sidin. ”
“ Dimapa, Yayi? ”
“ Mahadang bini baranak ni
bakunyung pun sidin di sungai. ”
“ Bakunyung? ”
“ Inggih, bakunyung. Lamun
tapikirakan bini di rumah laluai kada
tagarak lagi batis wan tangan, tinggalam batu sidin. Jadi daripada mati
lamas, ampih sidin mamikirakan bini, mamikirakan bakunyung haja.
Kunyur-kunyur sidin subarang manyubarang sungai, jaka kada datang
urang mambawa habar pada bini hudah taparanak kada ampih sidin
bakunyung. ”
Lihum pulang Santanu. “
Bursiahalah dua hari malam hanyar bini
taparanak kaya apa sidin, Yayi? ”
“ Cah antara dua haja, mun kada
mati lamas mati disambar buhaya. ”
Mangalangkang tatawa Santanu. Mandangar
raja tatawa, Aria Basuwanda
mancacari pamandiran lain, pandiran mahaluya nang kawa
manimbulakan tawa sang raja.
Wayah kadangaran tangis
kanak-kanak dalam kadatun, balalu cungul
gara-gara. Langit malam nang kaya kain hirang. Awan baubah kundum,
bagasak bajalan nang kaya kuda hirang bukahan di tangah padang. Bulan
nang hintadi bagantung hilang cahaya. Bintang-bintang nang tadi bakilip
kada tahu kamana hilangnya. Kilat sambung-manyambung. Guntur patir
galantaran. Hujan rimis-rimis. Tacium bau kambang nang dihambur
bidadari kayangan. Lalu kadangaran bunyi mangguruh, bunyi nang
ditimbulakan angin tutus, baputar-putar nang kaya gasing di alun-alun.
Kada sawat lawas mandabuk rabah tihang bandira Astinapura. Tabarubut
waringin kurung kambar dua nang tumbuh di halaman kadatun. Takajut
Parabu Santanu. Badadas manyasah ampah ka lawang kadatun,
baimbai lawan Aria Basuwanda. Limbah malihat tihang bandira wan
waringin kurung nang rabah ampah ka matahari pajah, malibuk pulang
hati Parabu Santanu. Sambil mahiut hinak basar inya baunang marang
raga, bapandir di dalam hati. Ujar Parabu Santanu, parigal alam nang
kaya malam ini pinda lain pada biasa. Manurut urang-urang bahari, lamun
tihang bandira wan waringin kurung rabah ampah ka matahari pajah nitu
manandaakan bakal datang lara kabaratan. Tapi lara kabaratan nang kaya
apa garang nang cagar malingkup Astinapura?
“ Pangrasaku sasain kada nyaman,
Yayi. ” ujar Santanu tarus
maiitihi akar-akar waringin kurung nang kaya jarigi raksasa handak
manguracak kadatun Astinapura.
“ Jang Sinuhun, lamun ari maram
lalu timbul angin tutus nang
marabahakan kakayuan, rumah atanapi tihang manihang, makaam nitu sudah
adat parigal alam. ” Aria Basuwanda manyahut manggaganalakan hati
Santanu. Inya indah lamun junjungannya kada nyaman hati kada nyaman
pikir wayah manyambut kalahiran anak nang sudah diangan-angan
batahun-tahun.
“ Tagal, Yayi, parigal alam wayah
nang kaya ini rasanya lain pada biasa.
”
“ Ulun pikir ninih kabalujuran
haja, kawulunan. ”
“ Lamun ninih kabalujuran haja
nyaman hatiku, Yayi. Nang mambaratakan
pikiran nitu bursiah ni banaran tanda-tanda bakal datang lara
kabaratan.
”
“ Jang Sinuhun, paraya ah dahulu
sampian mamikirakan nang kada karuan.
Hintadi ti lamat-lamatan ulun mandangar ada siwara tangis kanak-kanak,
agin itu siwara anak sampian, kawulunan….”
Balum lagi tuntung mamandirakan,
saikung amban datang manyambah. Parabu
Santanu bapaling, mamandang amban nang takurihing. Malihat kurihing
amban, rasa nyaman hati Parabu Santanu karana kada mungkin mambawa
habar lara sambil bakurihingan.
“ Jang sinuhun Parabu Santanu,
anak sampian sudah lahir. ” ujar amban.
“ Ayu ikam aturi barang rupa-rupa
nang rusak ulih angin tutus. ”
“ Lun inggih sandika. ”
“ Siapakan saluruh bala tantara nang
ada di pitung walas binting kita.
Parintahakan mamariksa watas karajaan, amun pang banaran datang
gangguan nang kada-kada, kasian hamba rakyat kita kaina, Yayi. ”
“ Karsa sampian ulun junjung di
atas batu kapala.” Aria Basuwanda
maatur sambah. “ Muhun pamit, Kanjang Parabu. ”
“ Yaah, diaturi, Yayi….”
Aria Basuwanda sigra
maninggalakan kadatun. Malam makin muru. Hujan
batambah labat. Bahanu-hanu kadangaran kutang kuncahungan, nang kaya
bunyi gamalan mairingi jajak langkah hantu-hantu malabat saking jina
marung.
Di dalam kamar kadatun, Santanu
maiitihi putranya nang taguring di atas
kasur diwangga di higa Diwi Ganggawati. Disingkainya salimput anak,
dilihatinya jarigi tangan jarigi batis, saraba lang-kapan haja.
Himungai inya karana anak lahir kada kurang suatu apa. Kalu ada jua
nang pinda lain di awak anak maka itu cuma ada di balukuk tangan kanan.
Di situ ada tutang atawa rajah bagambar kambang tarati satangah malarak.
“ Yayi, Adimas, buah hati jantung
pangarang pangrasuk raga caramin
mata. ” Santanu baucap ka alah bininya sambil duduk di pinggir
kaguringan.
“ Inggih, ulun kawulunan…” Diwi
Ganggawati manyahut sambil
manangkupakan tangan di hadapan dada. “ Ulun muhun nada sapura,
banyak-banyak minta maaf karana ulun balum lagi kawa duduk, balum kawa
maatur sambah lawan sampian. ”
“ Kada papa, Yayi. Suka hatiku
maitihi putra kita lahir kada kurang
suatu apa. Suka jua hatiku maitihi ikam tatap sigar, Yayi…”
“ Tasarah sampian, kawulunan. Sampian
urang nang bapangatahuan, nang
banyak baisi pangalaman, tantu tahu ngaran nang rasuk gasan anak kita.
Ulun baharap ngaran nang sampian pilih kaina kada mambarati hidup anak
kita, nyaman didangar wan baisian arti nang bagus. Mudahan kaina lamun
inya ingat arti ngarannya lalu inya kada maulah gawian nang
kada karuan awan tatap dikasihi Diwa Mulia Raya, tatap disayangi
wan diingat saluruh mahluk marcapada sapanjang masa. ”
“ Iya, Yayi. Maulah ngaran mimang
kada kawa sambarangan. Salah-salah
kaina kada cuma manyanghara ka diri saurang tagal jua manyanghara urang
banyak, maulah jalan kita kada mau hampai ka surga. ”
“ Barapa hari nang lalu aku ada
pang sudah manyadiakan ngaran gasan
anak kita. ”
“ Siapa ngarannya, Kangmas? ”
“ Karana lahir lalakian, anak kita ni
kubari ngaran Radin Diwabarata.
Iya Radin Diwabarata iya Bisma. Diwabarata nitu artinya katurunan
juriat
Barata nang luhur. Ada pun Bisma nitu maknanya harat bakaliwaran. ”
ujar Santanu sambil mamusut wan maniupi bumbunan anaknya.
“ Ulun katuju mandangar ngaran
nitu, Kangmas. Mudahan inya tarus ingat
kalu awaknya tumatan juriat kulawarga Barata, juriat nang hudah
maadaakan
pamimpin-pamimpin nang dicintai saluruh hamba rakyat, kawa
manjaga kalakuan kadak dimuari urang. Mudahan jua harat nang
dimaksud nitu harat nang kaya rapun banih, makin baisi ilmu atanapi
makin baisi harta inya makin barandah diri. ”
“ Nitu nang ku maksud, Yayi. “
Santanu lihum lalu mamusut ka rambut nang
bini. Di pusut nang kaya nitu lihum jua Diwi Ganggawati.
“ Ari sudah labih pada tangah
malam. Ayu ikam malalamarakan raraga
awak. Aku guring ka kamar subalah, Yayi….”
“ Inggih, napaapa ujar sampian,
Kangmas….”
Santanu mancium dahi anak wan
bini
lalu bajalan ka kamar subalah. Limbah
mangancing lawang inya mamarintahakan supaya jumlah punggawa nang
bajaga di parak lawang kamar ditambahi.
Wayah Diwi Ganggawati tatinggal
baduduaan lawan anak balalu bangsul
bini-bini baik rupa. Kada tahu matan mana datangnya, tang ada ha di
buncu paguringan. Padahal jandila bakancing lawang bakantup, lagian
jua kada jauh pada muhara lawang paling kada bapuluh punggawa lawan
amban bajaga. Takajut Ganggawati, takipik nangkaya urang di-sangat
sapit kaya, malatik bangun pada karabahan. Burit tundunnya mandisap.
Matanya kilip-kilip mancangangi si bini-bini nang kalihatan lihum
bapair. Bibinian tu langkar bakaliwaran. Bakulit putih mampilak nang
kaya
gadang dikuyak. Awak tinggi limampai. Bapakaian saraba hirang. Rambut
ikal mayang, panjang taurai lacit ka batang paha. Baamar burung marak
basampuk patuk. Bakilat bahu burung halang tarabang.
Batara Yamadipati? Diwa nang
diutus Sangiyang Sukma Suwara mancabut
nyawa manusia? Tacaragal Ganggawati, rasa kada parcaya lawan napa nang
didangar.. Laluai sunyi malingkup anjung. Kalu ada jua siwara maka itu
cuma siwara angin nang mandasau di dadaunan, siwara hujan di atas
hatap, halulung kutang di kadap malam, atawa siwara hinak Ganggawati
nang rasa tasangkut di rakungan.
“ Pintar banar ikam bagaya. ” ujar
Ganggawati. “ Cuma malahuya sual
kamatian anatapi sual Batara Yamadipati itu kupikir katalaluan. ”
“ Aku kada bagaya, kada jua
mahaluya. “ ujar bibinian tu, tatap sambil
lihum bapair.
“ Masa Batara Yamadipati babantuk
raraga badan bini-bini. Matan
datu nini bahari, turun-timurun kisah, nang bangaran Batara Yamadipati
itu laki-laki. Ngarannya haja gin Batara, bukan Batari Yamadipati. “
Gangawati mangaras.
“ Aku sabujurnya urang kada
barupa, urang kada babantuk. Bantuk raraga
badanku sasuai lawan amal parbuatan urang nang cagar kucabut nyawa-nya.
Lamun urang itu baik amal parbuatannya, taat lawan Sangiyang Sukma
Suwara, maka aku datang bisa barupa bini-bini anatapi laki-laki bagus
rupa, lalu maambil nyawa sabagaimana urang mamusut awak. Tapi lamun
urang tu tatarusan mamparbuat napa-napa nang kada dibulihakan Sangiyang
Sukma Suwara maka aku datang bararaga badan raksasa, tinggi basar
bataring bakuku panjang, lalu maambil nyawa nangkaya babi manguracak
gumbili mantah. ”
“ Nyaman haja pang bapandir, tapi
mambukti-akan apa liwar sakatnya….”
“ Sakijip mata gin kawa babukti. ”
Tuntung baucap lalu bibinian nang
mangaku Batara Yamadipati tu maubah
diri. Panambayan inya baubah manjadi laki-laki baik rupa, bapangawak
sadang, kalihatan lamah-limambut. Lalu baubah pulang jadi laki-laki
nang pinda ga’as, bamuha habang bamata mancurung. Kada sawat lawas
baubah pulang jadi raksasa, badada pitung kilan, mancugut hampai ka
bubungan, bataring bakuku panjang, kalihatan darah jarujuhan matan
muntung. Kalas Ganggawati. Muntung tanganga, mata tabilalak. Handak
bakuciak
papar kada kawa, nang ada hingganya suwara ah-uh-ah-uh kaya urang bisu.
Batara Yamadipati lakas babulik jadi bibinian hintadi.
“ Napa maksud sampian bahaliwawat
di kadatun Astinapura? ”
“ Aku bailang. “ ujar Batara
Yamadipati.
“ Jadi sampian bailang banar
haja…”
“ Yah, bailang banar haja. Tapi
bailangku bukan sambarang bailang.
Bailangku musti baurusan lawan kamatian. “
“ Jadi cagar ada nang mati di
kadatun Astinapura? ”
“ Yah, cagar ada nang mati. ”
“ Lamun cagar ada nang mati
kasiam jangan anak ulun….”
“ Ooohh, kada, bukan anak ikam. ”
“ Lalu siapa? ”
“ Ikam, Diwi Ganggawati. ”
Mandangar cagar mati, tangis
manggusak di dada Ganggawati tapi sabulih
daya ditahani kaluarnya. Banyu mata nang handak lilih tagana di bulu
mata, kunung-kunungan nangkaya ambun bagantung di daun. Jadilah matanya
kaya dilapisi anak-anak kabut nipis nang balayap di sala rapun
kakayuan.
Sambil mancangangi Batara
Yamadipati, Ganggawati maimpu anak ka batang
paha.
“ Niang Batara, sual mati ni, nang ngaran
hudah garis Sangiyang
Sukma Suwara, ulun siap manjalani. Tagal purunlah sampian lawan anak
ulun, hanyar inya diranakakan, sudah harus bapisah lawan kuitan….”
Ujarnya sambil manating anak.
“ Ini bukan sual purun atawa kada
purun tagal sual parjanjian ikam
bahari lawan Sangiyang Sukma Suwara. ”
“ Inggih, ulun mangarti, tagal
lamun lakas ulun mati badimapa anak ulun.
”
“ Ikam kada parlu mamikirakan
karana sual maharagu anak itu sual urang
nang hidup, sual laki ikam. ”
“ Lalu pabila sampian maambil
nyawa ulun? ”
“ Saharusnya ari ini. Tapi nang ngaran
Sangiyang Sukma Suwara tu
pangasih panyayang lawan diikam, maka dibari kalunggaran pitung hari. ”
“ Pitung hari? ”
“ Yah, pitung hari. Jadi dalam
pitung hari ini, ayu ikam bapuas-puas
lawan anak ikam, bapuas-puas lawan kahidupan marcapada bumi lamah.
Lamun ada nang handak dimakan, makan ulih ikam. Ada nang handak
dinginum, kinum. Ada kahandak nang balum tulus, tulusakan. Tampulu
arinya lagi ada, tampulu diri lagi iskaya. ”
Tuntung baucap
Batara Yamadipati mambunyiakan ibu jari wan jari tangah
tangan kanan, cungul kambang tarati putih nang satangah malarak, sama
lawan rajah di balukuk tangan kanan Diwabarata.
“ Niang Batara, supaya ulun
nyaman hati ma-ninggalakan anak, bulihlah
ulun batakun nangkaya apa jua hidup Diwabarata kaina. ” ujar Ganggawati.
“ Jalan hidup anak ikam
sabagaimana rajah kambang tarati nang ada di
balukuk tangannya itu. ” sahut Batara Yamadipati sambil maandak kambang
tarati wan manunjuk rajah di balukuk tangan Diwa-barata.
Ganggawati
mangilar ka alah rajah di tangan anak lalu batakun pulang:
“
Arti rajah kambang tarati ni kaya apa garang? ”
“ Rajah kambang
tarati tu manandaakan anak ikam bakal jadi satria
utama, urang digjaya pangindar diwa, urang nang diharagai wan dimalui
satria-satria lain….”
“ Sukur bagia,
kawulunan…”
“ Lagi jua kaina anak ikam ni bakal
jadi urang nang batimbang rasa,
mandahuluakan kapantingan urang dibanding kapantingan saurang. Putih
hatinya, tahu mambalas budi. Sagunung urang mambari budi talu buku
gunung inya mambayari. Jadi, karana kalakuan nangkaya itu inya bakal
jadi kambang pandiran urang, jadi cuntu sapanjang masa. ”
“ Aku kada
kawa baparak lawan diinya lamun kada dikahandakinya. ”
“ Maksudnya? ”
“ Diwabarata
kada kawa mati lamun kada kahandaknya saurang! ”
Tuntung baucap lalu hilang Batara Yamadi-pati.
Limbah hilang Yamadipati
banyu mata nang tadi sangkut di bulu mata Ganggawati barubuian ka atas
kasur diwangga. Dipandanginya muha Diwabarata, dipusutnya bumbuman
anak. Palihat Ganggawati, kakanak nang hanyar diranakakan tu babuka
bibir baungkai lihum. Balalu makin daras banyu mata Ganggawati.
cikang
hambawang, anakai, undayang sangkut
datang
bailang, anakai, umbayang maut
kayu bidara,
umai, rapai diipi
banyu mata,
umai, sungai di pipi
Pitung hari pitung malam
urang
Astinapura basuka-barami, bakarasmin macam-macam. Ari kadua, pitung
ikung ning rangda diparintahakan ma-ambil banyu di pitung buah talaga
nang dikara-matakan urang Astinapura; diarak di atas kurita kancana;
tiap kurita ditarik pitung ikung kuda putih; diringi para punggawa
lawan urang-urang nang kada baranti mancatuk gamalan wan mambanam
manyan. Ada nang ka Talaga Sumala, talaga nang bahari jadi wadah
pamandian Diwi Anjani wayah manianakan Anuman Pancasuna. Ada nang ka
Talaga Siring Kambang, talaga nang jadi pamandian Diwi Kama-ratih,
bidadari kayangan bini Batara Kumajaya. Ada nang tulak ka Talaga
Kandawa, talaga nang diku-lilingi hutan labat; hutan nang pada jamannya
kaina dibuka ulih Pandawa Lima wayah mandiriakan ka datun Amarta. Ada
nang manyipat ka Talaga Tawing Giri, talaga nang ditawingi sawalas
buah gunung; andaknya kada jauh pada padang Kurusitra, padang nang
kaina jadi galanggang kalahi pawa-kasan antara Pandawa lawan Kurawa.
Ada nang ma-ampah ka Talaga Bintang Bacaram, talaga nang kada jauh pada
muhara patapaan Gunawan Wibisana, ading Dasamuka, limbah tuntung
paparangan antara Pancawatidanda lawan Inglangkung Alingka Diraja. Ada
nang marambah ampah ka hutan Candrakastu, maambil banyu talaga wadah
palimburan Sangiyang Antabuga nang babantuk raraga badan naga. Ada jua
nang tulak maambil banyu Talaga Labur Sakati, talaga nang biasa jadi
panginuman Jatayu, burung garuda nang sawat manyimbat Diwi Sinta wayah
diculik Parabu Dasamuka.
Di alun-alun hadapan
kadatun
Astinapura didiriakan balai padudusan:
balalangit kain kuning, dikulilingi runtaian-runtaian kambang malati;
tihang ampat buncunya diandaki mayang baurai, tumbak wan payung;
Di dalam kadatun, amban-maamban galiyuran: ada nang manyadiakan
lampin-malampin, ada nang manyalaakan parapin lalu mamarupui garu wan
manyan putih, ada nang mahidupi api manjarang banyu, ada nang mananggar
pangawahan, ada nang mamirik sambal-manyambal, ada nang maulah am-pat
puluh satu macam wadai, ada nang mamasaki parapah hayam parapah
kambing, ada nang mahiris-hiris daging hadangan; rata-rata bagawian,
manyi-apakan sagala sasuatu sagan mandudus urang nang digadang-gadang
jadi pawaris dadampar kancana Astinapura.
Ari katujuh, hibak urang
di
alun-alun, manyak-siakan Parabu Santanu
handak mandudus Radin Diwabarata. Liwat tangah hari, kadangaran siwara
gamalan situ garincing situ malabat, malaguakan galaganjur. Di bawah
putaran payung babar kait landian amas landian kancana, Santanu
balangkah matan kadatun, di higanya bajalan Diwi Ganggawati sambil
mangilik Radin Diwabarata. Katiganya bapakaian saraba kuning, garirapan
ulih yakut jam-brut nilam biduri, bahias nang kaya pangantin handak
ditataiakan.
Ganggawati
rupanya singhaja kada bapadah sual kamatiannya lawan
Santanu. Ujar Ganggawati, Kakang Santanu ni lagi hihimungannya, lamun
aku bapadah cagar mati labaram kucai barataan. Daripa-da kucai barataan
baik parak wayahnya kaina haja aku bapadah. Jadi mun dilhat pamarum
muha Ganggawati, jangankan urang lain Santanu gin kada mangira kalu
tangis diam-diam tasulipit di dalam hati. Muha Ganggawati satitik
kadada manampaka-kan rasa sadih, tatap mangkining nangkaya bulan ampat
walas; bibir bilang kada baranti maungkai lihum; jajak batis ringan
manurutakan bunyi agung, bajalan nangkaya urang balangkah di papan
satampik.
Di balai
padudusan sudah disadiakan sagala macam paralatan sagala macam
sasajian. Ada mija ganal balapik bamban bajalin, di atasnya sasanggan
barajah naga barabut kumala basaung buntut baisi banyu pitung talaga
bakambuh ampat puluh satu macam kambang, cupu baisi minyak likat
baburih, karis iluk sanga, palita banyala wan parapin nang mahambur
harum manyan putih. Di parak mija, badiri Bagawan Kasapa urang
Paratapan Sumbar Walirang nang dihurmati karabat Astinapura. Diiringi
gamalan balagu galaganjur Radin Diwabarata diandak di atas
bamban bajalin, diman-dii ulih Bagawan Kasapa lawan banyu pitung
talaga. Limbah dimandii kapala digacakakan talu kali ka rajah kumala
naga supaya karas sumangat, tangan dijapaiakan ka karis supaya wani
saumar janang, bumbunan dipapai lawan minyak likat baburih, di mata
hagi ditandai cacak burung lawan harang sumbu palita, lalu diukup di
atas parapin. Limbah diukup disalimputi lawan kain kuning, dibacaakan
isim-isim ditiupakan talu kali ka muha lalu disaraha-kan ka alah
Ganggawati.
Lagu gamalan baalih ka
sakatin,
lamat-lamatan kadangaran urang
manyindin pangkuran, mamuja-muja kabasaran urang nang didudus.
Ganggawati bajalan mambawa Diwabarata mangulilingi badai padudusan talu
kali sambil dihamburi baras kuning ulih Bagawan Kasapa. Wayah
mambajui manyilawari Diwabarata, Ganggawati mandangar Bagawan
Kasapa babisik.
“ Ganggawati, datang
hudah
urang maambili. Cuba ikan lihati panggar
balai padudusan….”
Ganggawati manulih ka alah Bagawan Kasapa lalu manyirit panggar
balai
padudusan, dilihatnya Batara Yamadipati duduk bajuntai di situ.
“ Ganggawati, ayu,
satumat lagi
hampai wayahnya…” siwara Batara
Yamadipati mangiang di talinga Ganggawati. Gangawati bauntuk lalu
bapaling ka alah Santanu. Raja Astinapura tu
kada ham mangira apa-apa, mancangangi Gangawati wan anak sambil lihum
bapair.
“ Kakang Santanu….” suara
Ganggawati gimit haja nangkaya urang babisik.
“ Napa, Yayi? ”
“ Ulun banyak-banyak
minta
ampun minta rida kalau salawas kita
balaki-babini ada kalakuan anatapi ucapan ulun nang kada manyamanakan
hati sampian. ”
“ Yayi, jantung pangarang
pangrasuk raga caramin mata, ganal gunung
ganal lagi hatiku, luas sagara luas lagi hatiku,Yayi. Sabalum ikam
baucap minta ampun minta rida, sudah kuampuni sudah ku-ridai. Mudahan
kita balaki-babini tuntung pandang, aci ruhui rahayu hampai kaina
datang Batara Yamadipati. ”
Takarisut dahi Santanu. “
Yayi,
ini wayah kita basuka-barami, jangan
bapandir nangkaya itu kalu pinda kabalujuran, Yayi.”
“ Ulun kada pandir gaya,
kawulunan. ” sahut Ganggawati. “ Sampian
barangkali kada malihat sidin sudah duduk bajuntai di panggar balai
padudusan, manyampaiakan waktunya haja lagi. ”
Santanu
mancangangi
panggar balai padu-dusan. Nang talihatnya cuma
turus, riing, banang lawai babantang, runtaian malati nang baguyangan
lawan larakan mayang pinang. Bagayakah biniku ni, ujar Santanu sambil
maiitihi muha Ganggawati. Tapi muha Ganggawati kada mancaraminakan muha
urang bagaya, malah Santanu malihat banyu mata kilir-kiliran, turun ka
pipi, manguyayapi dagu, titik ka marcapada bumi lamah.
“ Yayi,
umailah,
purunalah ikam maninggala-kan anak kita nang dihaja
habang ni? ” suara Santanu babaya kadangaran, tinggalam ulih singguguk
nang bausaha ditahan di dalam dada.
“ Inggih,
purun
kada purun, nang ngaran hudah hampai wayahnya,
Kangmas….”
Santanu
kada sing
siwaraan lagi. Babuka mata Diwabarata, bakijip
babarapa kali, karena banyu mata umanya titik ka mata. Bibir kakanak
habang tu lihum, tangannya taangkat, manyintuh dagu nang uma. Makin
labat tangis Ganggawati. Lalu disilak-nya udat, disusuinya anak.
“ Anakmas
Diwabarata, ayu ikam kinum samayu parut karana ini pawakasan
ikam manginum banyu susu pun Uma…”
Sambil manyusui anak, Ganggawati
lalu badundang:
kur sumangat
si bintang timur si bintang timur
mudahan ikam
hidup babarkat
Bakintip pulang
mata
Diwabarata. Bagamat Ganggawati malapas puting susu
pada muntung anaknya. Diciuminya dahi wan pipi Diwabarata, lalu
manyarahakan ka alah Santanu. Batara Yamadipati turun pada papanggar
balai, bajalan ka higa Ganggawati.
Mandangar pandiran
Santanu
urang nang tadi basuka barami manggarung
tangis. Hujan banyu mata sapanggiring alun-alun Astinapura. Rurumput-an
wan kakambangan tatunduk layu. Daun kakayuan mangisuk dibisai angin.
Burung-burung ampih tara-bang, ranai di kahinggapan. Kukupu maluak
madu. Kasisiur malipat halar. Kundum langit. Muru mata-hari.
AMUK SAPANGGIRING MATAHARI PAJAH
Alalia pun napa karsani.
Limbah
Ganggawati murca sayung kadatun
Astinapura. Kakambangan di taman paguni haja pang balarakan tapi
talihat hilang kabagusannya, labih-labih lagi dalam pandangan Parabu
Santanu. Di taman tu Santanu rancak duduk taungut karana pikirannya
basamut. Lamun disusuri cakada sual Ganggawati murca pang nang maulah
pikiran Santanu dikuyayapi samut gatal, tapi sual Radin Diwabarata.
Santanu urang nang bailmu jadi tahu banar hakikat hinggan kahidupan.
Ujar Santa-nu, nang ngaran mati tu sudah garis Sangiyang Sukma Suwara;
lamun ditangisi bahimat-himat bahu-jung manimbarati langkah nang mati
mancapai sur-ga wayang; jadi nang parlu dipikirakan tu urang nang
hidup; anak nang dihaja habang nih nang baulah pikiran basamut.
Bawilang hari hudah anak-nya itu kada hakun manyusu. Dijurung ka alah
kula-warga nang lagi baiisian anak susuan, hanyar talu hiutan muak
Radin Diwabarata. Dijulung pulang ka alah kulawarga nang lain, sahiutan
dua hiutan muak pulang inya. Kaya itu tatarusan.
Nang ngaran sayang lawan
anak
lalu dikum-pulakan saluruh bini-bini nang
lagi manyusui di Astinapura Jangankan manyusu babaya diparakakan ka
puting susu gin sudah mangiar tangis Radin Diwabarata. Daai bibinian
Astinapura balalar ka bibinian karajaan taklukan. Dalam timpu dua bulan
ganti baganti salikur karajaan taklukan maangkut bibinian manyusui ka
kadatun Astinapura tatap Diwabarata kada hakun manyusu. Inilah wahana
nang maulah pikiran Santanu basamut siang ka lawan malam!
“ Yayi, Aria Basuwanda,
dimapa
pikir, Yayi? ” siwara Santanu nang kaya
urang babisik karana rasa sangkut di pahinakan.
“ Habis hudah bibinian
nang
manyusui di saputar
Astinapura, saikung ikung ka dada banyu susunya nang rasuk lawan
Anakmas Diwa Barata. ”
“ Jadi habis hudah
bibinian
kita, Yayi? ”
“ Inggih, hampai nang ka
juruk-juruk, ibaratnya tu hampai nang
tasusulapit di higa kalambu, hudah ulun angkut ka kadatun. Bibinian
manyusui nang ada di karajaan taklukan kita damintu jua. Nang baisian
kulawarga di karajaan lain hudah jua dikiawi, kawulunan. ”
“ Ini rupanya lara kabaratan nang
dimaksud
wayah tihang bandira wan
waringin kurung kita tabarubut dahulu. Lara kabaratan nang didatangakan
Diwa gasan mauji diri Parabu Santanu. Hudah bini murca, anak ha pulang
kada hakun manyusu. Wah, dimapa badanku, Yayi….”
“ Dibawa basabar,
kawulunan.
Dibawa banyak baingat lawan Sangiyang
Sukma Suwara. ”
“ Inggih, ulun dapat
mangarti
napanapa nang sampian tanggung. Jaka pang
kawa dibagi anatapi kawa dihurupi, daripada sampian labih baik Aria
Basuwanda nang ampun sandangan. ”
“ Ari ini ikam ambili
Paman
Bagawan Kasapa. Kita umpat batakun pikir
lawan sidin, siapa tahu ada jalannya. “
“ Lun inggih sandika.
Muhun
pamit, Kanjang Parabu. ”
Aria Basuwanda manyambah
lalu
balangkah ka luar kadatun Astinapura.
Maambil kuda lawan kurita, manyipat Paratapan Sumbar Walirang wadah
patapaan Bagawan Kasapa.
Di dalam sanggar pamucang
atawa
sanggar pamujaan, Bagawan Kasapa
mamarupui manyan putih ka dalam parapin; badiri babatis tunggal,
mambaca isim-isim sambil mahambur baras kuning; lalu duduk basila
maminta pitua lawan Sangiyang Sukma Suwara. Kada sawat lawas bakiwit
talinga Bagawan Kasapa, mandangari siwara nang mangi-ang kaya siwara
kumbang di dalam talinganya.
“ Jang Sinuhun Parabu
Santanu,
ini kada cuma ujian sagan andika tapi
jua ujian sagan Astina-pura….” ujar Bagawan Kasapa limbah mambuka mata.
“ Lamun dalam timpu lima bulan
kada
tadapat urang nang rasuk banyu
susunya maka Astinapura habis umurnya. ” sambung Bagawan Kasapa.
“ Astinapura habis
umurnya? ”
“ Yah, mimang habis
umurnya. ”
Bagawan Kasapa manyahuti. “ Lamun dalam
lima bulan kada tadapat banyu susu bakal runtuh Astinapura. ”
“ Umailah, tapi sual
timpu itu
sual kaina, sual utamanya ada kada
bibiniannya. ”
“ Saputar jagat
pawayangan cuma
ada saikung bibinian nang rasuk banyu
susunya lawan Anakmas Diwabarata. ”
“ Andak bibinian tu di
mana
garang? ” Santanu lakas batakun.
Sumangatnya baganal mandangar ada bibinian nang rasuk banyu susunya.
“ Manurut bisik nang
ditarima,
bibinian tu ada di ampah matahari pajah.
”
“ Ngaran kampung atawa
karajaannya? ”
“ Kadada ngaran
kampungnya,
kadada ngaran karajaannya. ”
“ Ngaran bibiniannya
pang? ”
“ Ngaran bibiniannya gin
kada
tahu kita. ”
“ Lamun saraba kada tahu,
di
mapa kita mancarii, Paman Bagawan?”
“ Bagagap nangkaya urang
picak.
Rujuk sana rujuk sini nangkaya urang
mancari jarum di padang gayang banih. ”
Mandam Santanu. Ibarat
lantira,
nang tadi nyalanya batambah ganal
balalu kurup kahabisan minyak. Mancari bibinian nang kada tahu urangnya
kada tahu ngarannya kada tahu kampungnya kada tahu karajaannya, dalam
timpu lima bulan ha pulang, bukan gawian inting. Ujar Santanu, jaka
tahu ngarannya barang, tanyaman jua cacariannya. Tinggal mamarintah
saluruh punggawa Astinapura ditambah saluruh punggawa salikur karajaan
tak-lukan mancarii bibinian nang bangaran si Anu maka dalam timpu
sabulan saribu ikung nang bangaran si Anu barangkali tadapat. Tapi
lamun bagagap nang kaya ini, talu tahun balum tantu batamuan.
“ Barat banar gawiannya…”
ujar
Santanu sambil bahinak basar.
“ Barat mimang, balum
lagi
syaratnya, Jang Sinuhun. ”
“ Syarat apa? ”
“ Nang tulak mancarii
bibinian
tu andika sa-urang, kada kawa disuruh
nang lain, kada kawa jua andika diiringi urang lain. ”
“ Lamun kaya itu kita
kada kawa
batunda ari lagi, malam ini jua ingsun
tulak balalah ampah ka matahari pajah. ” Dikiaunya Aria Basuwanda. Aria
Basuwanda baisut masuk sanggar pamucang,
maatur sambah ka alah Santanu.
“ Yayi, karana
bibinian
kita
hudah habis maka harus mancari bibinian
manyusui di luar watas Astinapura. ”
“ Lamun nang kaya itu
kahandak
sampian, Aria Basuwanda sanggup mambawa
Diwabarata mamutar jagat. Ulun lawan Diwabarata cakada bulik ka
Astinapura lamun kada mambawa bibinian nang rasuk banyu susunya. Lamun
hampai talu tahun kami kada bulik, itu artinya kami batinggal ngaran di
banua urang. ”
“ Yayi, kuharagai
kasanggupan
ikam. ” Santanu bausaha lihum mandangar
kasanggupan Aria Basuwanda. “ Tapi, Yayi, sual malingling jagat ni kada
urusan ikam. Ini urusan diri Parabu Santanu, karana anakku pang batagih
banyu susu. ”
“ Inggih, ulun mangarti.
Tapi
dalam sual nang kaya ini, urusan sampian
sama lawan urusan Aria Basuwanda. Nang kaya ujar sampian hintadi,
malangkahi mayat Aria Basuwanda dahulu hanyar kawa balalakun lawan
Jang Sinuhun Parabu Santanu…. ”
“ Kada, Yayi. ” Santanu
mamagat
ucapan Aria Basuwanda. “ Nang sakali ni
aku saurang mambawa Anakmas Diwabarata malingling jagat. ”
“ Sampian saurang pun? ” takajut
Aria Basu-wanda.
“ Iya, Yayi. ”
Mandam satumat Aria
Basuwanda.
Matanya maiitihi muha Parabu Santanu,
manaksir-naksir handak manawar putusan. Tapi dilihatnya pamarum muha
Santanu hudah pamarum muha urang nang siap turun parantunan, pamarum
urang nang balang-kah di watas antara hidup wan mati, pamarum urang
nang kada kawa lagi ditawar kahandaknya.
“ Lamun kaya itu kahandak
sampian maka ulun iringi jajak langkah
sampian. Salangkah sampian ka hilir salangkah jua ulun di balakang
sam-pian. Salangkah sampian ka hulu, salangkah di balakang sampian kada
tatinggal Aria Basuwanda. ”
“ Jangan, Yayi. Lamun
ikam
umpat bajalan kaya apa nasib Astinapura,
kahilangan urang nang kawa mamimpin kahidupan saluruh hamba rakyat.
Siapang lagi cawali ikam nang kuharap-harap mamingkuti kapamimpinan
lamun kaina kuting-galakan. Jadi, Yayi, aku bajalan saurangan, kada
diiringi siapa-siapa, cawali mangilik Radin Diwabarata.”
“ Wah, Jang Sinuhun…Jang
Sinuhun. “ siwara Aria Basuwanda tadangar
parau karana bacampur rasa hara. ” Muhun sampian pikirakan sakali lagi.
Nang ngaran bajalan saurangan bagindungan anak ampah ka banua urang tu
hibak lawan bahaya. Kada saikung, nang saikung pun baniat jahat.
Napalagi lamun urang tahu sampian tu Parabu Santanu, Raja Astinapura. ”
“ Yayi, masa
ikam
manidaakan kasanggupan Parabu Santanu? ”
Aria Basuwanda tadiam. Mangarti
pang
inya kalu kahandak Santanu
bujur-bujur kada kawa ditawar-tawar lagi. Kilir-kiliran banyu mata Aria
Basuwanda.
Watas Barat Astinapura,
parak
tangah malam. Bulan salau-salau.
Kalalawar tarabangan, bahanu-hanu manyimbat dadaunan. Siwara katataguk
lamat-lamatan, basasahutan lawan siwara kutang. Santanu mamacul pakaian
nang garirapan, baganti lawan baju-salawar hirang. Rambut bauraian
manjajak punggung, kapala bajarat lawan timbaran. Salup nang bahias
intan diganti lawan tarumpah kulit hadangan batali di landau. Karis
Naga Runting nang sudah bakunyung di talaga darah ditangkit di
ping-gang. Diwabarata dalam gindungan, butah baisi baju salawar wan
amas lantakan basandang di balukuk.
“ Lun inggih sandika,
kawulunan. Nang kaya apa Astinapura wayah sampian
tinggalakan nang kaya itu jua kaina lamun sampian datang. Kadada
ubahnya cawali Aria Basuwanda rabah bakuah darah. ” manyahut Aria
Basuwanda. “ Ingat-ingat pasan diulun, lamun mamarluakan bantuan Aria
Basuwanda sambat ngaran diulun, bisikakan di angin, maka kada balanggar
ari Aria Basuwanda ada di hadapan sampian. ”
“ Iya, Yayi. Ikam
ingatakan jua
pasanku, jangan aku ditunti, habarku
jangan jua dicarii. Lamun aku kalahi kabaratan atanapi katiwasan ada
haja aku bakiau, Yayi. ”
Lalu Santanu naik ka atas
kuda.
Tali kuda dirintak, batis kuda bagarak,
bukah manambus malam manyilak ambun, maninggalakan kawasan Astinapura.
Dadaunan baguyangan, mangawai mala-pasakan. Ambun nang bagantung
batitikan kaya tangis urang ditinggalakan. Bulan basusup ka awan, kada
purun malihatakan.
ndiihh…hiyaiiii
kait-kait di nagri silan
apik-apik lamun bajalan
buah anggur tanggungan samut
lamun tagugur siapa manyambut
ngandih…hiyaiiii
Jadi Santanu susup
kampung
batamu kam-pung, susup alas mancing alas,
manaiki gunung nang tinggi, batajun jurang nang dalam. Limbah batamuan
bibinian lagi manyusuwi anak, dijurungai Radin Diwabarata, dicubai
banyu susunya. Lamun batamu kampung, ditamui pambakal wan tutuha
kampung, minta dikumpulakan bibinian manyusui sambil dijurungi amas
lantakan sagan pangalih. Talihat amas lantakan lakas haja pambakal
manyuruh urang mamukul kanung mancatuk bandi mangumpulakan sabarapa
ada bibinian manyusui di kampungnya. Barandakai bibinian manyusui di
halaman rumah pambakal, kada batampik mancuba manyusui Diwabarata.
Lagian jua Santanu manjan-jiakan lamun ada nang rasuk banyu susunya,
bah, kada bataha lagi musti sugih manggasut karana bakal mandapat amas
lantakan satuyuk. Tapi sayangnya baluman ada jua banyu susu nang
rasuk. Di kampung subalah kaya itu pulang. Di kampung nang lain damintu
jua.
Lamun mamipit pusat
karajaan
urang, dikarut ulih Santanu panji
Astinapura di turus paring. Talihat panji Astinapura, tatingau tawas
urang nang mambawa, lakas haja raja manarima kadatangan Santanu, lakas
haja manulusukan kahandak ma-ngumpulakan bibinian manyusui. Tapi
Sangiyang Wanang punya mau, Diwa marastuwakan, tatap kada batamuan
banyu susu nang rasuk.
pauh juntaian, anakai, pauh pancukan
jauh lampaian, anakai, jauh
jalanan
Lumus talu bulan bamulaai
timbul
panala. Lagi kantung kabam lawan duit
nyaman haja ma-kan-nginum di lasmin, dibarii sahuang dua huang lakas
haja urang mancuba manyusui Diwabarata. Tapi limbah duit habis, amas
lantakan daai, barang nang dijual-jual kadada lagi, sakat ha balalu.
Napangada tatinggal kamaras urangai lagi. Panala nang lain ada pulang,
nang ngaran raja patuh dila-yani saraba disurung-sintaki, wayahini kada
tapi taharagu lagi awak wan baju pakaian. Paampihannya, sapapalihan ti
marga hati pusang, tamandi atawa tatapas baju haja kada. Baju salawar
nang tatinggal salambar di awak bamula carik batambah wawah. Awak
kurisaan bakulai paluh bakambuh dabu. Sisingut, jabis, janggut, saraba
panjangan. Rambut julalitan manyagar hanau.
Balalu tahabar sapanjuru
matahari pajah: ada urang gila babaju
runcang-rancing, bagindungan anak, minta susuiakan; kada tahu itu anak
siapa, barangkali haja anak cuntanan; lamun batamuan jangan dipaparaki,
kalu-kalu anak saurang nang dicuntannya. Jadi kada kaya paribasa, lamun
urang talihat ada lalakian babaju runcang-rancing wan bagindungan anak,
lakas urang bajauh, mangiawi kakanakan barataan lalu basintup ka dalam
rumah sambil mangancing lawang mangantupi jandila. Jangankan handak
manyusuiakan, mambukai la-wang atawa manyahuti kiauan gin kada hakun.
Di kampung nang sabuting lain pulang parigalnya. Lamun ada talihat
lalakian nang kaya dihabarakan, lakas urang manyambang sambil maacung
papang-kung manggatap wan karis-parang bacabut. Nang daur tu banyak
nang manjumput batu, lalu manggiha sambil manawaki Parabu Santanu.
Tapaksaai Santanu bajauh, maliungi batu nang datang kaya hujan.
“ Wah...
Diwa…Diwa….talanjur
purun mala-lakunakan badanku. ” Santanu
bapandir saurangan di bawah kayu basar.
“ Tapi ngaran hudah kuhakuni
nasib suratan diri nang digarisakan Sangiyang Sukma Suwara, sajari aku
kada bakitar pada cubaan nang ada. Tatap kuturutakan jalan nasibku,
kulakuni sampai di mana putingnya. ”
bangayu
manis raga sari
dimana jua barang dicari
hiyaaaiii……
Nang kaya itulah kaadaan
Santanu hari
ka hari, tarus balalah malingling
matahari pajah. La-mun kuda uyuh hanyar inya bacandak, malamarakan
awak, banaung di rimbun kakayuan. Lamun ma-ngantuk, hanyar inya bagana,
guring batilam da-daunan bakalambu titik ambun. Limbah batamuan sungai
anatapi hujan ari hanyar kawa nginum. Bila batamuan buah-buah di hutan
hanyar kawa makan. Siang kalawan malam badundang saparau-paraunya
mangguringakan anak atawa mambujuki anak supaya ampih manangis.
hujan balalar, buah hatiai, hujan
garimis
jangan bagusar, buah hatiai,
jangan manangis
latuk dijunjung, caramin mataai,
hanau di hulu
isuk bakunyung, caramin mataai,
di danau susu
Ujar Santanu, lamun
kulihatakan
nangkaya ini, lamun aku balamah
tatarusan, kada bakalan hampai maksud di hati. Cuba pikir, limbah
digiha urang bajauh aku, limbah ditawaki urang balari aku, kada cagaran
tadapat banyu susu padahal Diwabarata sudah kurus karing nangkaya
diisap buyu, jaka kadada kulimbit hudah bacarai tulang. Bursiahalah di
kampung nang aku ditawaki urang tu ada banyu susu nang rasuk maka
bapanyasalan aku saumur hidup. Jadi supaya jangan baasanan jangan
bapa-nyasalan, mulai ari ini hakun kada hakun urang tatap kusuruh
manyusui Diwabarata. Hakun urang, batarimakasih aku. Kada hakun urang,
kupaksa hampai hakun. Bulat hati Santanu malangkahi jalan bakakarasan.
Bakal jadi habu
atanapi jadi harang itu urusan kaina, ada haja habarnya ada haja
lalakun-nya. Maka digihanya kuda, laju maninggal dabu.
Santanu manjuhut tali
kuda.
Kuda maringkik sambil maangkat batis
hadapan, basatup di parak lawang sakiping kampung. Di lawang sakiping
tu manyambang lawian lalakian, rata-rata bapingkutan gagaman. Ada nang
bacakut tumbak. Ada nang ma-ingkut parang bungkul. Ada nang mangganggam
karis. Santanu turun pada kuda, bajalan mamaraki. Baya diparaki tu
kadangaran
bunyi mandarusut, bunyi parang dicabut bunyi karis didahut. Santanu
mamisiti bahalai gindungan Diwabarata lalu manangkupakan tangan di
dada, mambari hurmat.
“ Dangsanak, muhun
paramisi
masuk ka kampung. ” ujar Santanu.
“ Kada bulih masuk ka
kampung
kami. Lakas babulik ikam. ” ujar nang
pamukaan. Amun kada pambakal musti urang tu nang pawaninya di kam-pung.
“ Aku kada cagar
manyinghara
urang. Aku cuma minta susuiakan anak.
Lamun ada banyu susu nang rasuk lawan anakku maka kaina kuatari amas
batungkah….” Galahakan urang barataan mandangar pandir Santanu.
“ Dasar urang gila!
” saikung baucap. “ Diri saurang haja kada ruus maka handak mambari
urang amas batungkah. ”
“ Aku kada gila, kada jua
bakaramput. Aku ini Santanu, Raja
Astinapura.
”
Makinnya urang tatawaan
mandangar Santanu mangaku raja, sadikit kada
mambadai lawan kaluung.
“ Tahuai kami pada ikam
ni
raja, raja urang gila! ”
“ Aku babanaran raja, ini
buktinya…” Santanu maungkai panji Astinapura.
Nang ngaran siang-malam di awak babulan-bulan ari maka panji
Astinapura tu kalihatan pinda marigat. Siapang nang parcaya.
“ Rajakah ikam ni, kada
raja ti
makinnya ai, lakas bajauh pada kampung
kami! ”
“ Dangsanak, tulung
maklumi
aku…”
“ Hudah! Jangan banyak pandir
lagi
kita, tutui ranai, hukumakan, habis
surah! ” nang lain basiwara malangati kakawanannya.
“ Jangan, dangsanak…”
“ Bajauhkah, kadakah?
Lamun
kada bajauh ramak ikam kada bataha! ” ujar
pambakal sambil balangkah ka hadapan Santanu, manggarak-garaka-kan
parang hanyar kiliran.
“ Jangan, dangsanak.
Kasiani
kami, tulung susuiakan anakku. Lamun kaina
kadada banyu susu nang rasuk, kada sarana disuruh musti aku bajauh….”
Sasahutan pandiran Santanu datang barupa sipakan. Santanu
baundur
salangkah. Datang pulang sipakan. Baundur pulang Santanu.
“ Jangan, dangsanak,
kasiam
jangan…”
Pambakal tu kada hakun
bapandir
lagi, langsung manarajang sambil
mailai parang. Santanu basingkir tapi timpasan datang batantan. Sadang
hudah aku basabar, ujar Santanu dalam hati. Lalu inya barandah awak
malaluakan parang di atas kapala, diayunnya tangan ditamparnya
pambakal. Paauuu! Habang pipilingan, tajarunjung ka balakang. Malihat
pambakal kana tampar manyasahai nang lain. Santanu kada
bakitar. Timpasan-sudukan-tumbakan ditangkisi disingkirakan, dibalas
lawan tamparan-sipakan. Gagaman nang balawi tu jangan mahayut awak
mahayut hujung baju Santanu haja kada. Nang ada parang-karis-tumbak
tarabangan, mandabuk ka tanah lawan urang-urangnya. Untung haja Santanu
kada baniat mamatii hingga baarit wayah manampar manyipak, jaka kada
kaya itu banyak tu pang nang balu manggasut. Itu gin banyak nang
balingsar di tanah kasakitan. Ada nang mantukung dahi bangkak
pipilingan kaya bakas disangat bapuluh laning. Ada nang patah tulang
hidung, bibir pacah, dua-talu bilah gigi patah. Ada nang tasulisih
wihang cikak rapun gulu. Ada nang rimbah bahu, ada nang baurut tuut
baurut parut. Kalimbantaian ingis-ingis wan hingak-hingak.
Ujar pambakal, lamun kada
kuturuti kahandak urang gila ni bisa balu
manggasut bini anumku, maka bini anumku tu lagi rarangkaannya baluruh
kalambu mambawai guring balakas. (Napang bulan tadi balum ganap patang
puluh hari bini baranak, pambakal tu sudah manaiki jandila anak urang;
nang ngaran pambakal pawaninya ha pulang di kampung kadadaham urang
nang wani tumbur, jadi tapaksaai urang mangawinakan.)
“ Hayu humanya, humpulakan
hahawanan
harataan. ”ujar pambakal sambil
bagamat bapuat, bunyi mingsang baucap, napang tulang hidung pukah,
darah nang hintadi mumui di sisingut wan muntung bamula karing,
bajarikit bacampur tanah, jadi muntung takurambit.
“ Naah, hahandir hulang, halu
haina
husumpali huntung tu lawan huhuduh!
” sarik pambakal. Mahantak batis ka tanah, manggiha bini. Kada malihat
di tanah tu ada batu barijing. Takuciakai inya napang tumbal badarahan,
sakit pada disuntul urang.
Katakutanankah pambakal tu, kapintarankah inya, kabubungulankah
manusianya, wayah malihat pamarum muha Santanu marung karana kadada
banyu susu nang rasuk lawan Diwabarata, kaputingannya bibinian nang
bujang lawan nang ampih hait disurung jua. Kaya maulu-ulu. Pau! Pau!
Dilatuinya ulih Santanu, balaluai pambakal bakusur di tanah nangkaya
kakanakan kada ditukarakan gulali, manggarung tangis malihat talu bilah
gigi tadakai di dabu.
Baluncat Santanu ka atas
kuda,
maninggalakan kampung. Di hujung
kampung, di pinggir sungai, badapat lawan lalakian-bibinian nang pinda
katakutanan di bawah pisang.
“ Adalah talihat bibinian
manyusui di parak sini? ” Santanu batakun.
“ Kadada…” nang lalakian
lakas
manyahut.
“ Bujur kadada? ”
“ Inggih, kadada tu pang!
”
Santanu hudah handak
bajalan
wayah kadangaran tangis kakanakan matan
bawah rumbia. Ditingau ulih Santanu, lakas si bibinian bukah ka bawah
rumbia. Sakalinya anak nang dihaja habang disimpani di situ, habis
dihurung samut gatal. Turun Santanu pada kuda, lakas si lalakian
baluncat ka jukung langsung mancabut parang. Diitihi ulih Santanu
lalakian tu nahap pang, tinggi basar ganal pagalangan. Ujar Santanu,
cagar bakalahi pulang aku ni. Si lalakian tu mailai ka
parang, manimpas ka tali jukung lalu maambil pananjak, batanjak ka
tangah sungai.
“ Uiii, urang gila! Ikam
tahulah siapa aku ni ….” si lalakian bakuciak
matan tangah sungai. “ Aku ni anak aruah bapa nang panyabarnya,
tahulah!. Jaka aku kada nang panyabarnya tahu rasa ikam urang gilaai! ”
ujarnya sambil maayun parang manimpasi angin. “ Cak! Cak! Jaku! Punggal
tangan! Cak! Cak! Jaku! Punggal batis! Ayu, urang gila, lamun hudah
kada babatis kada batangan kawalah lagi ikam maanu urang! ”
“ Baigut, bungulai! ”
ujar
Santanu kamu-muaran. Jaka inya baisian
kakatikan musti dika-tiknya urang tu. Jadi mulai ari itu tapulatik
habar balalar pamandiran: ada urang gila
amuk; lamun urang kada hakun manyusui anaknya surumahan tu pang
dipu-kulinya; sakampungan kada hakun, sakampungan tu pang
dihukumakannya; lamun malawan musti ka-puhunan, napang ada nang
dilincainya nangkaya urang maiirik banih, ada nang dibairnya sapanjang
lurung nang kaya urang manjuhut upih, ada nang disipakinya ka sana ka
mari kaya urang basipak raga, ada nang dilapaunya batantan nang kaya
urang manggual tukil. (Maka ujar Kaka Sarbai, Santanu tu taguh
karung-karung. Disuduk ditimpas kada tadas. Dipanah ditumbak kada
balibak. Dipangkung lawan kayu bapangkih maanjul. Ditangkap dirimpung
lapas tarus karana baiisian kajian walut putih.)
Alalia! Kaadaan Parabu
Santanu
amuk sapanjang jalan ampah matahari
pajah kada dicaritaakan. Tacarita urang di Nagara Wirata. Siapa nang
mundak jumanang nata marang niki nagara, masa dua-talu nang bangaran
Parabu Basukati, didampingi parmaisurinya Diwi Yukti.
Parabu Basu-kati baiisian
dua
ikung anak, bini-bini lawan laki-laki.
Anak nang tuha tu bini-bini, bangaran Diwi Durgandini. Anak nang anum
lalakian, bangaran Bangbang Durgandana. Manurut di dalam caritanya,
ibarat langit, Nagara Wirata lagi dalam kaadaan muru. Parabu Basukati
sakaluwarga lagi dirundung lara bakapan-jangan. Jadi nang ngaran raja
sakulawarga lagi sa-dih, saluruh hamba rakyat taumpat sadih. Lamun
ditakunakan napa garang nang jadi pungkalanya maka urang manjawab lara
bakapanjangan tu basumbar di diri Diwi Durgandini. Lamun disusuri
pulang nangapa garang maka Diwi Durgandini sum-barnya maka urang
manyahut Diwi Durgandini tu nangkaya kambang halalang di tangah padang.
Nangapa maka disambat nangkaya kambang hala-lang di tangah padang maka
sasahutannya karana Diwi Durgandini bagus dipandang matan jauh tapi
saikung-ikung kadada nang handak mamutik lalu maandak dalam jambangan.
Ujar urang, jangan handak
mamutik, baparak gin urang kada hakun. Ujar
nang lain, jangan marika manusia, bubuhan urang halus atawa jin
parimambang gin kada hakun mama-raki. Bahari, ujar urang, Diwi
Durgandini tu jadi kambang rabutan anak
raja-raja. Muha langkar, awak mamputun, baik kalakuan lamah limambut
tutur basa. Lamun digambarakan mamakai paribasa anak nagri, Diwi
Durgandini tu dahulu nangkaya ininah:
rambut
ikal mayang bajuntai hampai ka
batang paha,
dahi nipis bulan sahiris,
kaning kaya kumbang banaung,
bulu mata lantik tampayan,
mata galak bintang sumarak,
pipi nangkaya pauh dila-yang,
hidung mancung mangudup malur,
bibir nipis nangkaya karatas digunting,
dagu kaya awan bagan-tung,
gulu nangkaya tangkai kambang matahari,
bahu bidang sampiran,
pinggang ramping sakacap malang,
batis nangkaya batis bilalang,
talur batisnya putih pandan sasalungsung,
tumitnya putih bawang sasihung.
Tapi suatu hari,
Sangiyang
Wanang punya mau Diwa marastuakan, hinggap
panyakit di diri Diwi Durgandini. Nangkaya apa garang panyakitnya?
Tumbuh kuring, buruk saawakan. Pukunya, ta-tinggal muha haja lagi nang
baik, nang lainnya kaya daging buruk. Nang ngarannya kuring, nanah
bani-nisan hulat kalatikan lalat bagarumbungan. Bau haruk manyangat
hidung, sapuluh dapa kaciuman hampisnya. Lamun baparak pitung dapa,
parut urang maula-ula karana saluruh isi parut minta dimu-akakan.
Baparak lima dapa, lamun kada siup musti muntung jalujukan kadap
panjanak karana mata kunang-kunangan.
Habis hudah sagala tabib sagala
dudukun tapi
itu panyakit kada jua
hilang. Daai hudah tatamba mananamba, kasai mangasai atanapi
lungsur-malungsur, panyakit kada jua ampih. Bapuluh gum-bang banyu
tawar bubuhan bagawan dikinum dimandiakan tatap kada waras. Lalu Diwi
Durgandini diasingakan, diulahakan mahligai saratus dapa pada kadatun
Wirata. Di situ inya hidup saurangan karana kadada amban nang tahan
malayani.
Lamun hampai wayah makan, datang amban mambawa makanan, diandak pitung
walas dapa pada mahligai.
Tajujumpipir han kasian
Durgandini manjumput makanan lalu mambawanya ka
mahligai, napang bajalan asa rait, kulibir kuring tabilak, darah wan
nanah balilihan. Sanja ari, duduk inya di palatar sambil mamicik kuring
mambuangi hulat di awak tapi baisukannya kalatikan pulang hulat tu.
Dibuangi baisukan kalatikan sanja. Dibuangi malam kalatikan siang.
“ Wah…Diwa…Diwa…. Purun
banar
manurihakan rajah tangan nangkaya ini ka
alah diaku. Jakanya tuh dihinamakanai ka diri saurang….tahu tu rasanya
kaya apa manyandang panyakit nang kaya nia. ” Durgandini bapandir
saurangan sambil ngisuk-ngisuk manangis.
“ Rasa-nya aku hampir
kada
tasandang lagi. Jaka pang kada ingat lawan
dusa hudaham kucucukakan lading ka parut. Mati ranai, nyaman ampih aku
maarit….”
Kaya itulah Durgandini
siang ka
lawan malam. Kawan di mahligai cuma
sabuting suling. Tangis di hati disiwaraakan ka dalam suling, mailun
dibawa angin. Lamun suling mailun siang, kupu-kupu nang lagi maisap
madu di kambang saputar mahligai lakas tarabangan, kada tahan mandangar
ilun suling; kasisiur, kumbang, bilalang, lakas jua bajauhan. Lamun
suling mailun malam, jangkrik kada babunyi katutupi mamagut sunyi.
bangayu manis raga dalu
sudah nasibnya untung badanku
hiyaiii……
Malam maurak halar. Bulan tanduk baka-yakat
di
langit, bahanu bacangul
bahanu basintup ka dalam awan. Bintang-mambintang damintu jua, bahanu
batimbul bahanu bagilup. Lampu-lampu kadatun Wirata pada banyalaan,
cuma sacacaru-nungnya lampu tatap kada kawa mancarunungani pangrasa
urang kadatun Wirata. Dua talu ikung kasisiur malam basasahan,
hinggap-tarabang saputar balai
panghadapan. Dua talu ikung urup tarabangan, manyimbat-nyimbat cahaya
lampu. Lalu kasisiur wan urup tu lakas bajauh wayah lamat-lamatan
kadangaran ilun suling Durgandini.
Di balai panghadapan, Parabu Basukati
linggih-linggih di kursi
kaamasan, linggih-linggih saking dadampar kancana, bapayung babar kait
landian amas landian intan, dinayap ulih Bagawan Iswara. Ujar kita,
Parabu Basukati duduk di kursi kaamasan, duduk di atas dadampar
kancana, bapa-yung babar kait bahias amas bahias intan, dihadap ulih
Bagawan Iswara. Ini Bagawan Iswara tabilang urang nang hawas paningal,
didatangakan
matan Paratapan Ambar Katawang, jauh di hujung Nagara Wirata. Ujar
Parabu Basukati, lamun bagawan nang saikung ni kada kawa jua mananambai
atawa kada baulih pitua, maka sapanjang masa kada bakalan ampih
panyakit anakku. Jadi malam itu saluruh harapan urang kadatun Wirata
ditumpahakan ka alah Bagawan Iswara.
“ Paman Bagawan Iswara,
rasanya
anak ingsun kada tasandang lagi
panyakitnya. Ayu, ungkai samuaan ilmu andika, satitik jangan
disisaakan. ”
“ Kanjang Parabu, lamun sagala macam
tatamba hudah kada mambari bakas
maka cara nang pawakasan tinggal kita mambuka patikala. ”
“ Mambuka patikala? ”
“ Iya, Kanjang Parabu,
kita
mambuka patikala. Cuma lamun patikala hudah
dibuka lalu kadada pitua apa-apa maka kada balanggar ari habis umur
anak sampian. ”
Bakarucut dahi Parabu
Basukati,
manim-bang-nimbang putusan. Siim balai
panghadapan. Nang ada cuma siwara angin mambawa ilun suling, ilun nang
tarasa manggirik ka hati. Ujar Parabu Basukati, bapatah bilah ranai
aku. Bukan aku kada sayang lawan anak tapi rasa sayang itulah nang
maulah bapatah bilah. Putusanku ni nangkaya urang pamainan: lamun
manang baarti ada jalan mana-nambai anakku, tapi lamun kalah ampih
anakku manyandang lara bakapanjangan; jadi tasarah nasib haja lagi
kamana maampahakan, waras anakku atanapi pindah atmani marang raga.
“ Paman Bagawan, nang
ngaran
kita ni baihtiar, ayu kita habisakan
ihtiarnya. Lamun ihtiar kita hudah habis, ingsun rilaakan Durgandini,
mudahan inya masuk ka surga wayang….” Ujar Basukati sambil marasaakan
rinyut hati nang rasa diramas-ramas.
Putusan hudah diucapakan.
Bagawan Iswara maungkai patikala. Ini
patikala ampun Bagawan Iswara lamun dipuja sambil dibacaakan isim-isim
kawa manimbulakan bilangan baisi pitua atanapi cara mamacah sagala
macam pakara. Jadi balalu patikala dipuja, dibacaakan isim-isim :
“ Agung-agung nang maahura
agung-agung nang maahuri
minta ampun minta sapura
banyak-banyak kami diampuni
kami datang basangu saru
kami datang basangu pinta
ayu, pitua barii jalan tunjuki
supaya ampih panyakit Durgandini…”
Babuka patikala. Bajanguk
Bagawan Iswara. Muntung kakarimut kaya
mambaca tulisan di dalam patikala. Limbah tuntung patikala lakas
dikantup lalu disimpani.
“ Paman Bagawan Iswara,
ada
alah ubat gasan panyakit anak ingsun? ”
“ Kadada pang takisah
ubat, “
ujar Bagawan Iswara. “ Cuma ada pitunjuk
nang muga-muga kawa maampihi panyakit. ”
“ Manjadi tukang kayuh jukung di Sungai
Simpai
Bagalung. Jadi lamun ada urang handak manyubarang, atarakan kasubarang.
Kada
bulih baindah, kada bulih manarima pangalih. Nang malamkah nang
siangkah, surutkah banyu baahkah sungai, lamun ada urang handak
manyubarang harus disubarangakan. Diunjuki urang duitkah, ditinggali
urang barang nang kaya gunungkah, kada bulih ditarima. “
Mandam pulang
Parabu
Basukati. Sungai Simpai Bagalung tu jauh di watas
Nagara Wirata. Sungai tu sungai ganal, dalam banyunya, landas arusnya,
barandak gusungnya, banyak ulaknya. Cucuk lawan ngaran. Mun tahiut
ampah ka ulak, jangan baya jukung atanapi kapal rapun kayu nangkaya
garuha gin langlam.
“ Paman Bagawan, Durgandini tu
kada
bisa bakayuh kada bisa
mangamudiakan jukung. Mandi bakunyung di sungai gin sakali samustawa,
wayah inya kakanakanam pulang. Jadi lamun disuruh mangayuh jukung
manyubarangakan urang kalu kaina mambawa panala lawan diurang. Tabalik
jukung papariannya, mati lamas urang, sakat tanggung jawabnya. ”
“ Sual mangayuh wan
mangamudiakan
jukung itu sual gampang. Kaina ingsun
mambari banyu tawar. Lamun dimandiakan dikinumakan langsung inya bisa
mangayuh wan mangamudi jukung. ”
“ Ada jalan ngarannya,
Paman.
Cuma sabuting lagi, Durgandini tu babau
haruk, urang nang baduduk di jukung musti siup mancium. ”
“ Kaina ingsun bari daun
barajah.
Lamun daun tu dimakan maka dalam
sahari dua bakal bakurang haruknya. Mun maampihi haruk kada, cuma kada
cagar siup urang duduk sajukung. ”
Jadi pitua patikala
dituruti.
Dimandiakan dikinumakan banyu tawar ka
alah Durgandini. Dimakanakan daun barajah. (Daun nangapa aku kada tahu
jua. Halus haja daunnya, pinggirnya barijing-rijing, balangnya kuning
bapuritik hijau, uratnya banyak balingkuk di tangah. Lamun dimamah,
ujar ti rasanya saling kalatan, bakali-lipat dibanding panawar sampai.
Tahahang tu pang muntung, ricus-ricus baludah mambuang sisa pahit di
ilat.) Dua hari imbah mamakan daun tu jauh bakurang bau haruk awak
Durgandini, mun dudua dapa kawa hudah urang mamaraki. Durgandini
bapipit ka tawing halat
wayah Parabu Basukati cangul di lawang mahligai. Takutan inya kalu
kawitan siup mancium haruk awaknya.
“ Banyak nang handak
kupandir
lawan ikam. Ayu baparak supaya aku
bapandir jangan kaya bakuciak.”
“ Jangan, Kanjang Rama,
awak
ulun babau….” tampik Durgandini, sadar
lawan kaadaan dirinya. Duduk pitung dapa pada kawitan ni gin inya gair.
“ Uuu, kada, Anakmas.
Barangkali ikam balum manyadari kalu imbah
mamakan daun rajahan Paman Bagawan Iswara tu bau ikam jauh bakurang. ”
“ Bujurankah, Kanjang
Rama? ”
“ Masa Kanjang Rama
bakaramput.
Ayu, baparak ampat lima dapa….”
“ Inggih, napaapa ujar
sampian, kawulunan. ”
Bagimit baisut Durgandini
mamaraki kawitan. Tinggal talu dapa lagi
baduduk batalimpuh inya. Ditingau ulih Durgandini pamarum muha kawitan,
diitihinya pinda kada ilui-ilui taparak diinya; baarti dasar babanaran
bau awaknya jauh bakurang; bapulatik rasa gumbira di muha Durgandini.
Bagalumbang pangrasa Parabu Basukati maitihi di muha anaknya bapuratik
balang gumbira. Umai, ujar Basukati, mudahan lakas ampih panyakit
anakku sahingga balang muhanya ampih nangkaya malam kada babulan kada
babintang.
“ Naahh, kada bakaramput
kalu
aku? ” ujar Basukati sambil lihum ka alah
Durgandini.
“ Pamandiranku ni
samunyaan
bakait lawan ikam, bakait lawan cara
maampihi panyakit ikam. Jadi dangari baik-baik. ”
“ Inggih, ulun dangari.
Lamun
sampian balum tuntung bapandir, sajari
kada bakitar Durgandini pada hadapan sampian. ”
“ Yaah, mimang damintu
adat
anak lawan kawitan. Wayahini banyak hudah
adat kakanak nang kada baik lawan kawitan. Sabatik kawitan baucap
bapuluh batik inya manyahuti. Kada kawa dihiras sahama-hama. Ada jua
dipadahi babirangutan muha nangkaya balik lipap, bakusur batis lalu
mancicing maninggalakan. ”
“ Masa Durgandini kaya
itu,
Kanjang Rama. Jaka kadada sampian, kadada
kasih sayang kawitan, masa Durgandini ada di marcapada bumi lamah.
Ganal gunung ganal lagi hati diulun sagan mandangari papadah sampian. ”
“ Yaah, Anakmas. Himung
aku
mandangar ikam hampai bapikir ka situ. ”
Durgandini lihum mandangar pujian ka-witan. Nyaman han hati
Basukati
malihat lihum cangul di bibir anak. Napang bilang mawalung bu-lan nang
ngarannya lihum Durgandini tu langlam, jadi sakali lihum kalihatan
nangkaya karantika sumarak. Lalu Basukati mangisahakan pitua bi-langan
nang datang matan patikala.
“ Anakmas, dalam hidup ni
kita
parlu baihtiar, sahabis-habis ihtiar.
Lamun habis hudah ihtiar balum hampai jua nang dikahandaki maka itu
hanyar nasib ngarannya, suratan takdir Sangiyang Sukma Suwara. ”
“ Inggih, ulun mangarti.
”sahut
Durgandini. “ Jadi ulun harus mangayuh
jukung manyubarangakan urang di Sungai Simpai Bagalung. ”
“ Mimang macam itu. Ayu
baiisi
kasanggupan kada ikam? Handak ampih
bapa-nyakitan kada ikam? ”
“ Lun inggih sandika.
Napaapa
ujar sampian dijunjung di atas batu
kapala Durgandini. Samayu-mayu badan ulun jalani, Kanjang Rama….
”
“ Bagus, Anakmas. Bahara
barakat kita baihtiar, barakat kita ihlas
manurutakan kahandak Sangiyang Sukma Suwara, tang waras ha panyakit
ikam. Tanam dalam hati ikam, lamun Sangiyang Sukma Suwara tu
bakahandak, balum bakijip mata kita hudah jadi kahandak-Nya. ”
Alalia! Balalu
diganaakan Durgandini di pinggir Sungai Simpai Bagalung, di
hujung banua parak watas Nagara Wirata. Diulahakan punduk, diadaakan
jukung, disadiakan sagala macam kapar-luan. Supaya jangan kapinanduan
urang, kapala Durgandini batukup tanggui, babaju basalawar gubur; muha
balilit lawan sulindang, tatinggal mata haja lagi nang kalihatan.
Jadi, kada tahu siang
kada tahu
malam, kada tahu hujan kada tahu panas,
lamun ada urang handak manyubarang bakayuh Durgandini, mamacah arus
maliung ulak Sungai Simpai Bagalung. Maka nang ngaran manyubarang kada
babayaran banyakai lalu urang datang. Lagian karana kada batampik ari,
manyubuh ada hudah nang bakiau; tangah malam ti hudahnya, kada tahu
Durgandini lagi guring digandah lawang. (Wayah musim baputik limau,
Agus tuh rancak manggandah. Tinggalam parak jukung, napang dibuati talu
kampil baiisi limau. Wayah musim katam, Jarkasi nang manggandah. Lakasi
subarangakan aku, ujar, aku handak maatari mintuha baras hanyar. Bah,
liwar kapupurunan.)
Alaiia!
Pagat kisah
timbul carita. Tacarita urang lagi mamuja samidi di
paratapan Wukir Ratawu. Ini paratapan Wukir Ratawu andaknya di kawasan
Sapta Arga. Sapta itu pitu. Arga itu gunung. Kawasan Gunung Pitu.
Dingarani Gunung Pitu karana di situ dasar ada pitung buah gunung. Tiap
gunung lain-lain, kada sama kaadaan alamnya. Asa, Gunung Marawu, ini
gunung nang di dalam parutnya manyimpan api. Dua, Gunung Parimana, ini
gunung nang subur tanahnya; di sini bahari wadah patapaan Bagawan
Manumayasa. Talu, Gunung Sarangan, ini gunung batu; di gunung ini
bahari wadah patapaan Bagawan Sakutram, anak Bagawan Manumayasa. Ampat,
Gunung Candi, ini gunung nang wingit; ujar kita gunung nang didiami
ulih bubuhan jin parimambang; di sini dahulu wadah patapaan Bagawan
Sakri, anak Bagawan Sakutram. Lima, Gunung Ringga, ini gunung nang
bagus pa-mandangan alamnya. Anam, Gunung Sarungga, ini gunung nang
bahutan labat sahingga bilang kada masuk cahaya matahari. Pitu, Gunung
Wukir Ratawu. Ini gunung nang ada talaganya. Banyu talaganya babalang
nang kaya balahindang.
Siapa nang lagi mamuja samidi
di
Paratapan Wukir Ratawu, masa dua-talu
nang bangaran Bangbang Pulasara. Ini Bangbang Pulasara anak ulih
Bagawan Sakri, cucu Bagawan Sakutram, buyut Bagawan Manumayasa.
Turun-timurun urang Sapta Arga dibari kalabihan ulih Sangiyang Sukma
Suwara: hawas paningal, dalam ilmunya, banyak kajiannya, kawa bapandir
lawan sagala mahluk marcapada bumi lamah.
Sahari sabalum
mulai
batapa Pulasara mandi di talaga, mambarasihi diri
mambarasihi pangrasa. Sambil barandam di talaga inya ingat kisah juriat
bahari, kisah wayah kainya, Bagawan Sakutram, ditianakan. Wayah itu
Diwi Kaniraras, bini Baga-wan Manumayasa, mangidam buah sumurwalia nang
tumbuh bagampir di atas rapun rukam. (Nang kaya apakah buahnya aku kada
tahu jua. Ujar Ka Ruslan buahnya tu halus haja, kulitnya kuning kaya
amas, isinya bahapat-hapat kaya manggis. Bana-rankah. Cuma sidin
mamadahakan sambil tatawa pang, kira-kira ti tabanyak karadaunya.)
Siapa nang darahnya bacampur lawan buah sumurwalia sudah ditakdirakan
bakal manurunakan raja-raja basar.
Tulak Bagawan Manumayasa
ka
hutan Wanasaya. Sakalinya buah sumurwalia
tu dijaga ulih Jin Sakutapa. Di parak rapun rukam batuyuk nang kaya
gunung tulang-bilulang manusia. Rupanya banyak hudah urang nang handak
maambil buah tu tapi maatar umur banar haja, habis dipukah-pukah lalu
dibantas ulih Jin Sakutapa. Talu hari talu malam Bagawan Manumayasa
bakalahi hanyar kawa mambunuh Jin Sakutapa. Rukam dinaiki, buah
sumurwalia diambil, dimakan ulih Diwi Kaniraras. Lahir anak lalakian,
dibari ngaran Bangbang Sakutram. Itu ngaran diambil sagan maingatakan
kajadian wayah bakalahi lawan Jin Sakutapa di bawah rapun rukam.
Ujar Pulasara, hampai ka
aku
hudah balum ada tanda-tanda bakal
manurunakan raja-raja basar. Jadi aku batapa ni bukan manuntut janji
tapi sahibar handak tahu pada katurunan nang kabarapa garang kaina nang
jadi raja basar tu bamula. Lamun aku kada mandapat pitunjuk kada ampih
aku batapa.
Kaluar pada talaga,
Pulasara
masuk ka dalam guha, duduk basila, maatur
pahinakan hampai mancapai ruang puang. Bamacam-macam gudaan dilalui,
mulai tadung ganal nang malilit awak manungap kapala, macan nang
mangarukut maigut gulu, jin nang malincai mamukah awak, sampai pitu
bidadari kayangan nang baulit siang kalawan malam. Tapi Pulasara tatap
kada bangun tatap kada bagarak. Kalawasan inya batapa, kalalawasan kada
bagarak, awak dililit bilaran, rambut jadi sarang burung. Burung
bahintaluan. Hintalu pacah, cungul saikung anak.
Kakuatan tapa Pulasara
maulah
hawa Wukir Ratawu manjadi panas bakali
lipat. Rurumputan karing, dadaunan layu. Binatang-binatang hutan
tumbur, bukahan saparundutan, baugah maning-galakan Wukir Ratawu.
Balalu timbul gara-gara di Junggring Salaka, banua bubuhan diwa. Balai
Gant-ung Angin kaya dilimbung, lawang Salamatangkap garabauan
babuka-kantup saurang, kawah Chandra-dimuka bagulak, kuciakan sagala
macam binatang paliharaan, kuhumapan bidadari kayangan.
“ Katiwasan Adi Guru!
Katiwasan! ” Sangi-yang Aji Narada gagarunum
sambil badadas masuk ka kadatun Kuta Miring Kayangan. Di atas
dadampar kancana, bakarucut dahi Sangiyang Jagat Nata. Diwa
batangan ampat nang bagalar Paramasti Guru Diwa Alam tu manyapui paluh
nang lilih ka mata.
“ Katiwasan, Adi Guru!
Kada
kawa diliatakan! ” ujar Sangiyang Aji
Narada.
“ Iya, Kakang Aji Narada.
Lamun diliatakan bakal guncang kasatimbangan
jagat pawayangan. ” sahut Paramasti Guru Diwa Alam.
“ Jadi dimapa kita? ”
“ Kita turunan ka
marcapada,
manggarak Pulasara sambil manuntun inya ka
jalan nang dikahandakinya. ”
“ Jadi kahandaknya
ditulusakan,
Adi Guru? ”
“ Satangah ditulusakan. ”
“ Maksudnya macam mana? ”
“ Satangah ditulusakan karana waktunya
sagan
manulusakan baluman
hampai. Panjang baki-luk-kiluk lagi jalan takdir Sangiyang Sukma Suwara
nang harus dijalani ulih Pulasara. Jadi kita cuma kawa maampahakan ka
muhara jalan. ”
“ Lamun damintu lakas
kita
turunan, Adi Guru….”
“ Iya, Kakang, turunan
kita.
”
Paramasti Guru Diwa Alam lawan Sangiyang Aji Narada sigra
maninggalakan Kuta Miring Kayangan, turun ka marcapada bumi lamah,
mami-pit paratapan Wukir Ratawu. Paramasti Guru Diwa Alam basurup ka
indung burung, Sangiyang Aji Narada basurup ka anak burung.
Malam
ari, lamat-lamatan Pulasara man-dangar indung burung lawan nang
anak bariristaan di dalam sarang.
“ Waah, Diwa, Diwa, lamun
tatarusan kaya ini bakal mati jua kami di
sini. ” ujar indung burung sambil basisigan.
“ Iyaam, ulun hudah kada
tahan lagi, rasa dijarang siang kalawan malam.
”anak burung manyahut.
“ Marga gawian manusia
nang
saikung ni haja habis hudah binatang
barataan baugah pada Wukir Ratawu. Tatinggal kita haja lagi, Anakai. ”
“ Napa maka kita kada
umpat
baugah, Ma? ” anak burung batakun.
“ Handak banar aku baugah tapi kada
badaya. Ikam nih, Anakai, nang
kupikirakan. Ikam balum bisa lagi tarabang, samantara aku kada kawa
maanggung diikam. ”
“ Lamun kaya itu daripada
kita
mati badudua baik ulun haja nang mati.
Jadi lakas sampian baugah, tinggalakan haja ulun….”
“ Aku kada pacang baugah
lamun kada lawan diikam. ”
“ Jangan, Maai. Kaina
kadada
nang mangisahakan kalu manusia nang batapa
ni sama sakali kada baparasaan, kadada maras kasian lawan mahluk
marcapada. ”
“ Iyaam, Anakai, Pulasara
ni
tamasuk juriat bagawan nang salah didikan.
Urang nang sudah dibutaakan ulih kahandak, kada parcaya lawan
kabijaksanaan Sangiyang Sukma Suwara. Manusia nang kaya itu maka handak
manurunakan raja-raja basar, kada mambadai lawan kaluung. Bagawan Sakri
bahari kada kaya inya ni kalakuan, hakun manulung urang, mangganti
diurang jadi makanan raksasa. Bagawan Sakutram hakun
manulungi diwa-diwa batara-batara wayah Kuta
Miring Kayangan digampur urang. Bagawan Manumayasa kaya itu jua, titik
darah malabuni kalahi di Junggring Salaka. Panyawaan tu nang
ditaruhakan. Nang saikung ni makaam kada kawa dihiras-hiras. ”
“ Itu marganya kanapa
sampian
harus hidup. ” ujar anak burung. “
Sampian kisahakan lawan burung-burung barataan nang kaya apa sabujurnya
pahatian Pulasara. Bawai burung-burung mamuhun lawan Sangiyang Sukma
Suwara supaya mamagati janji cagar manurunakan raja-raja basar. ”
“ Lamun kaya itu isuk
kutinggalakan ikam. Nasib ikam kusarahakan lawan
kahandak Sangiyang Sukma Suwara. ”
“ Jangan batunda ari lagi, damini jua sampian
tarabang, kalu pinda isuk
panas batambah hingga sampian kada kawa manggarakan halar.
” Batatangisan
indung burung lawan nang anak.
“ Lamun ikam bauntung kawa
hidup, carii aku di atas rapun kariwaya di subarang Sungai Simpai
Bagalung. “ indung burung manciumi nang anak lalu tarabang
maninggalakan. Tatinggal anak burung, ngisuk-ngisuk manangis
sambil gagarunum
saurangan.
“ Wah…Diwa…Diwa, kaya
inilah
nasib diriku. Hanyar barapa hari malihat
alam tarang sudah jadi kajajakan urang dalam mancapai tujuan. Tapi aku
tahu, Sangiyang Wanang kada jalim, mudahan kaina anak cucu Pulasara
banasib nang sama lawan aku, basusun mayat manjadi kajajakan urang
mancapai dadampar kancana. ”
Mandangar samunyaan
pamandiran,
kaya ditumbuk hati Pulasara. Ditimbang
dipikir-pikir rasa bujur nang dipandirakan burung tu. Balalu inya
bangun pada tapa. Bagamat mambuangi bilaran nang malilit awak, bagamat
manurunakan anak burung pada kapala. Mambarabas bukah kaluar guha,
mancari buah sagan makanan anak burung. Wayah anak burung makan,
bacabur Pulasara ka talaga, mandi mambarasihi awak. Tuntung mandi duduk
inya di higa sarang burung, makan buah babagi lawan anak burung.
“ Jauh, ka atas rapun
kariwaya di subarang Sungai Simpai Bagalung. ”
“ Ayu, kuatar ka indung
ikam. ”
“ Banyak-banyak tarima
kasih
lamun hakun maatar. ”
Lalu Pulasara mambawa
anak
burung, bajalan maninggalakan Wukir Ratawu,
kaluar pada kawasan Sapta Arga. Susup alas mancing alas, susup kampung
batamu kampung, kaluar-masuk hutan, subarang-manyubarang padang,
malampai manuju Sungai Simpai Bagalung.
Rahatan
mambarimakani anak
burung kadangaran siwara suling sapanggiring
angin. Didangarakan ulih Pulasara ilun suling itu maingui nangkaya
tangis. Ujar Pulasara, hidup wan pangrasa urang kawa dihinamakan ka
dalam kata, kawa diturihakan ka dalam gambar, kawa jua disiwaraakan ka
dalam bunyi; jadi lamun ilun suling tu maingui nang kaya tangis maka
urang nang maniupnya musti lagi sadih, paling kada musti ada sual yang
manimbarati pikiran. Bakiwit talinga Pulasara karana sasain lawas ilun
suling sasain maingui, maminta kamaras urang nang mandangar.
Anak
burung lakas ampih makan. Kapalanya malangak satumat lalu tatunduk
sabagaimana kambang layu. Imbah itu anak burung bakusur di sarang
sambil manangis. Bakarucut dahi Pulasara malihat. Lima anam hari dibawa
bajalan kada biasa anak burung tu bakusur sambil manangis, jadi mun
sakali ni kaya itu musti ada kaitannya lawan ingui suling.
“ Siwara suling tu-ah
nang
maulah ikam manangis? ”Pulasara manakuni.
Siapa garang nang maniup
suling tu? Nangapa garang maka bunyinya kaya
itu? Rasa handak tahu Pulasara balajur kada kawa ditahani lagi. Badadas
inya bajalan, kaya tarabang manambus hutan, maampah sumbar siwara
suling, mamipit pinggiran Sungai Simpai Bagalung. Di atas batu,
di
pinggiran sungai, diliat Pulasara ada urang batanggui,
duduk mancungkung hadap ka hilir. Supaya kada maaaur urang nang maniup
suling tu Pulasara bagamat mamaraki. Ih, sakalinya bibinian, ujar
Pulasara. Diitihi ulih Pulasara bibinian tu, muha saling bungasan tapi
mata bangkur; kunung-kunungan banyu mata sangkut di bulu mata, di pipi
babakas lilihannya. Babunyi anak burung, takipik Durgandini.
Sunyi
ingui suling, tacaragal
Durgandini malihat ada lalakian bagus rupa badiri kada jauh lawan
diinya. Handak manukup muha lawan sulindang hudah kada sawat lagi, nang
kawa hingganya mambuang pandang ampah ka subarang.
“ Yayi, Durgandini, aku
ada
baisi paninggalan datu-nini. Jadi lamun
ikam hakun bacucubaan aku maubati…”
“ Hakun banar ulun. Itu
juaam nang ulun harap-harap siang ka lawan
malam. ”
“ Lamun damintu ayu atar
dahulu
aku ka subarang. Aku handak maatar anak
burung ni ka alah indungnya. ”
“ Maatar anak burung pun?
”
“ Iya, Yayi. Anak burung
ni
ditingggalakan ulih indungnya. Karana inya
balum bisa tarabang maka minta atarakan ka atas kayu basar nang
pucuknya kalihatan di subarang sungai tu. ”
Manga sawat Durgandini mandangar. Ujar Durgandini, agin labih
sahapat
urang ni, angkuh bisa bapandir lawan burung. Tapi nang ngaran kada
bulih manampik lawan hudah taiihakan diubati maka dilapas tali jukung
ulih Durgandini. Dibawaai Pulasara bakayuh manyubarang.
“ Ikam hadangi di sini,
Yayi. ” pinta Pulasara. “ Aku maatar anak
burung ni satumat. ”
“ Inggih pun, ulun
hadangi
sampian di sini. ”
Bajalan Pulasara maampah
ka
kayu basar di tangah hutanan. Durgandini
mangarut tali jukung lalu duduk banaung di bawah rapun kayu.
Dibabayangakannya rupa Pulasara. Bungas mambari kapingin. Cuma, ujar
Durgandini, mudahan kada labih sahapat. Mun labih sahapat makaam kucai
tu pang. Lamun urang anum tuh labih sahapat bahanu mamangsa ka alah
diurang, apalagi ka bibinian. Cakadanya tahu awak bakuringan babau
haruk tatap digugutnya. Badimapa aku mun kaya itu? Lamun kutinggalakan
ka subarang tasalah aku karana malanggar pitua Bagawan Iswara, manampik
urang handak manyubarang nang minta hadangi. Bagana aku lalu kaina
mambawa inya manyubarang, baduduaanam di punduk. Ngaran baduduaan
bursiahalah inya bakalakuan nang manyalaya, dimapa aku? Biar kuciak
papar siapang nang manunulungi. Rumah urang jauh di subalah padang
halalang situ, di higanya hutanan danglu, di subalah sini sungai.
Uyuh bapikir ngangal
bapandir dalam hati lalu Durgandini barabah,
babantal akar kayu. Angin manampur mahidupakan kantuk. Taguring
Durgandini. Lawas taguring. Baya mailan talinganya mandangar bunyi
kacapi. Lakas inya bapuat. Diliatnya Pulasara mancungkung di atas batu,
lagi mambunyiakan kacapi. Naaahh, ujar Durgandini, di mana sidin baulih
kacapi tu? Kada mandai mun taulih di tangah hutanan. Malihat
Durgandini bangun ampih Pulasara mamainakan kacapi.
“ Yayi, maap lamun bunyi
kacapiku mambangunakan ikam. ” ujar Pulasara.
“ Inggih, ulun nang
harusnya
minta maap karana taguring hingga maulah
pian mahadang. ” manyahut Durgandini. “ Kanapa tadi kada pian
garak
ulun? ”
“ Aku kadada nang dituju
kadada
jua nang disasah, Yayi. Jadi buat apa
aku manggarak urang nang lagi guring janak. Lagi jua ikam tantu ngangal
bakayuh subarang manyubarangakan urang. ”
Mun didangar pandir ni
kaya
urang biasa haja, ujar Durgandini dalam
hati. Basambung haja tuh pamandiran. Mun urang labih sahapat atanapi
pagat lambaran cacaracau kada karuan, andih saurang haja nang
dikajalnya.
“ Ayu kita manyubarang,
Yayi. Banyak nang kugawi sagan maubati ikam. ”
“ Inggih, diaturi ka
jukung,
Kakang…”
Babuat ka jukung bakayuh
pulang
ka subarang di bawah panas manggintang.
Pulasara duduk di haluan, mambunyiakan kacapi sambil banyanyi lagu
rantauan. (Supaya nyaman iindaannya, lagu rantauan Pulasara tu lagu
nang kaya dinyanyiakan Ka Anang: barambai taluk barambai, barait lawan
rantau badauh, tulak baimbai bulik baimbai, duduk di jukung jangan
bajauh. Adapun sasahutan Durgandini: jurang mana jurang papari, jurang
barakit kadangan mayang, urang mana datang kamari, hatiku sakit tabalik
sanang.)
Pas
wayah matahari mancurung di tangah langit, di pinggir sungai Pulasara
baulah balai pamandian. Ditajaknya turus paring kuning di ampat buncu,
dibari
balalangit kain hirang, dihias mayang pinang habang. Di bawah lalangit
disusun
talu tatak gadang pisang minurun, di higanya diandaki gumbang
bakatinggiran
kayu rawali, disadiakan gagayung barupa garabuk nyiur buta batangkai
ilatung.
Di atas gumbang bagantung ancak bakarawang jurai kaamasan, baisi ampat
puluh
satu macam kambang.
Cundung matahari, Pulasara badiri
babatis tunggal di bawah lalangit
hirang,
mahadap ampah ka hutanan. Rimang-rimut muntungnya, napakah nang dibaca.
Kada
sawat lawas bunyi tumbur di hutanan, dahan kakayuan baguyangan nangkaya
ditampur angin ribut batubal. Babaya diitihi ulih Durgandini sakalinya
baratus
warik karibaian, kaluncatan ka tanah lalu manyasah ka alah inya.
Napangada
katakutanan Durgandini. Kada ingat di bau awak lagi bukahai inya,
basalindung
ka balakang Pulasara, papiruhutan di pinggang anak Bagawan Sakri.
“ Jangan takutan, Yayi. ”
Pulasara manyahut. “ Warik tu datang karana
kukiau. ”
Bakiau warik? Gasan nangapa?
Limbah tahu bubuhan warik tu kada cagar
mamangsa
hanyar sadar Durgandini kalu inya bapiruhutan di pinggang Pulasara.
Kawawarihan
han Durgandini, napang salawas bujang ni hanyar sakali tu ti baragap ka
lalakian. Sawat mandagup dada, baguyangan daun waru di dalamnya.
Dua talu kali
bahinak basar hanyar inya bagagamatan malapas tangan pada pinggang
Pulasara,
balangkah bajauh sambil bapiragah mambaiki karutan mayang di paring
kuning.
Pulasara manyirit, kabalujuran Durgandini kalinya manyirit jua. Sirit
batamu
sirit babuah lihum. Akaidan!
Bubuhan warik rupanya manahu,
luncat-luncat barataan sambil baampik.
Ada nang
kukuciak sambil basumbalit, ada nang manari-nari sambil mangguyang
buntut, ada
jua nang maiji-iji sambil bagaru burit. Cah warikkah, macam-macamai
mambawa
laku. Tuntung maulu-ulu hanyar bubuhan warik tu babaris di hadapan
Pulasara,
kaya bubuhan punggawa baris di hadapan kumandan. (Baris warik tu
sakalinya
babanaran baatur, istilah wayahini tu basap talu-talu. Nang tatinggi
di kanan
nang randah di kiwa. Jadi mulai buhan bakantan, lalu uwa-uwa, bangkui,
hanyar
warik. Lamun kada parcaya, ada pidiunya lawan Maman, lihati ha.)
“ Cariakan aku talung ratus buah
nyiur gading….” ujar Pulasara
mamarintah.
Kada balanggar waktu lagi bubar
barisan warik, kalimpancaian mancari
rapun
nyiur gading. Nang kada tadapat lakas mangiau tupai, batakun di mana
ada nyiur
gading. Limbah dipadahakan tupai andaknya balajur barabasanai bukahan,
kada
sawat batatarima kasih lawan tupai. Manda’i lamun warik, ujar tupai
gagarunum
sambil baluncat ka rapun sawu.
Parak sanja, batuyukan buah nyiur
gading di higa balai pamandian.
Dibalah
tunggal bigian ulih Pulasara, banyunya dibuat ka dalam gumbang,
dikambuh lawan
ampat puluh satu macam kambang. Di dalam punduk, Durgandini manjarang
banyu
batanggar kincing. Mahadang-hadang banyu manggurak, mahadang-hadang
nasi masak,
ditiupnya suling. Siwaranya mailun pang tapi ilunnya lain pada nang
masi. Lamun
nang masi mailun kaya tangis, nang sakali ni mailun kaya kambang rakah
mahadang
kupu-kupu, kaya ilun anak kucing mahadang kawan basimban. (Nang kaya
apa yu tu
ti? Iindaakan ha saurang. Lamun kada kawa jua maiindaakan takuni ha
Pakacil
Thabry. Urang Asam Cangkuk nang saikung tu harat maiindaakan. Napang
sidin
bahari rajin bahaliwawat di bawah rapun kapuk jangkang wan rapun
binuang sambil
maiindaakan jadi anak muda pamandaan.)
Ai, nangapa nih wahana maka
pangrasa surung sintakan, ujar Durgandini
dalam
hati. Hanyar kamai pangrasa nang kaya ini ni. Kamarian samalam baluman
ada
lagi. Baiisukan hintadi baluman ada jua. Jadi pabila mulainya? Matan
mana datangnya?
Agin wayah aku bapiruhut di pinggang Pulasara hintadi? Ai, iya jua ai
sakalinya, matan situ jua ai mulainya. Sidin…sidin…nangapa yu maka kaya
itu?
Wah…Diwa…Diwa, jangan digugut batang bidara, rasanya pahit
marintak-rintak,
tumatan bapiruhut di pinggang Pulasara, pikirku sakit basurung-sintak.
Wah…landian amas landian intan, hatiku lamas bapapandangan.
Mandarudut bunyi suling, napang
pikiran malayang-layang hingga maniup
luput
pada luang. Baik jua kabalujuran banyu manggurak nasi padar hingga kada
tapi
kantara napa marganya tiupan suling darudutan lalu ampih manggasut.
Durgandini maampar tikar, manyadiakan makanan lalu mangiau Pulasara.
“ Kakang Pulasara…”
“ Apa, Yayi? ”
“ Bacandak dahulu bagawian. Ayu,
diaturi dahar…”
“ Iya, Yayi. ”
Pulasara mamabasuh tangan, masuk
ka dalam punduk.
“ Saadanya, Kakang. ” ujar
Durgandini. “ Cuma ada iwak karing wan taruk
gumbili. Maklum urang kampung jauh pada pasar. ”
“ Aku ini urang paratapan, urang
manggunungan, jadi sahari-hari nang
kaya ini
jua, malah lamun lagi batapa kada ingat dimakan, Yayi…” Pulasara
manyahuti
sambil duduk basila. “ Ayu, kita makan baimbai. ”
“ Jangan, Kakang… ” Durgandini
manampik. “ Kaadaan ulun balum lagi
maijinakan
makan baimbai. Mudahan kaina ulun waras hingga kawa makan baimbai lawan
sampian.
”
Durgandini bajauh ka balai
pamandian, duduk di balahan nyiur gading
lalu maniup
ka suling. Sambil makan Pulasara maningau ka alah Durgandini.
Bagagamatan bunyi
suling baubah jadi jarum, manyulam banang jadi gambar kambang malarak
di dalam
hati. Ujar Pulasara, pitu bidadari kayangan datanmg mangguda kada kaya
ini aku
pangrasa. Wah… hanyar haja kambang malarak, pampat bagamat di higa
paring,
hanyar haja hatiku rusak, matan talihat lihum si ading.
Tangah malam. Bulan ampat walas,
bulat bulaling mancarunung di langit;
bintang
bahambur sumarak bakilip; awan putih nipis baarak sapanggiring angin;
dadaunan
mandasau, bunyi banyu Sungai Simpai Bagalung ricik-ricik, bilalang
bakitik
jangkring bakirik; kukus matan parapin balinggang-lingguk, manari
mahambur harum
manyan putih. Durgandini batilanjang bajajak di gadang. Batunduk
manyimbat
hakikat umbayang intan, batingadah manyimbat hakikat bintang-bulan.
Pahinakan
ditahan, banyu nyiur gading bakambuh ampat puluh satu macam kambang
dicibuk,
dibaca isim-isim lajaran Bangbang Pulasara.
nang datang matan angin bulik ka angin
nang datang matan tanah bulik ka tanah
nang datang matan banyu bulik ka banyu
nang datang matan sagala sasuatu bulik ka sagala sasuatu
manikam kuning manikam putih
bajauh ikam jangan bapalih. ”
Tuntung mambaca isim-isim
ditiupakan talu kali ka dalam garabuk lalu
dikubuiakan, lancur matan hujung kapala hampai ka hujung batis. Dicibuk
pulang
banyu nyiur gading, ditating ka langit. Mata dikintapakan, hati pikiran
diranaiakan, lalu dibabayangakan bidadari kayangan basuka barami
mandian di
Talaga Tali Gading Umbak Ambun Siringan Naga di dalam Karang Bidadari.
Isim-isim dibaca.
“
parupuk turusku mandi
dihamputakan duri talaga
kaya humbut awakku mandi
marabut cahaya kumala naga. ”
Ditiupakan talu kali dikubuiakan
pulang ka awak. Tarus bakubui hampai
habis
banyu nyiur gading di gumbang. Lalu Durgandini batalimpuh di atas
gadang, baukup
di kukus manyan putih, sambil maiindaakan diri baayun di Balai Gantung
Angin di
atas kawah Chandradimuka saking Kuta Miring Kayangan.
Jadi kada kaya paribasa,
Sangiyang Wanang punya mau, Diwa marastuakan,
pacah
kuriping kuring, mancurat nanah kaya pancuran, bagumpal kaluar
hulat-mahulat,
larut sapanggiring Sungai Simpai Bagalung. Bulan bintang lakas bacaram.
Kadap
antiru. Nang tatinggal bacahaya nang tatinggal mancarunung nang
tatinggal
bakilalap cuma awak Durgandini. Parcis humbut diandak di kain hirang!
(Wayah
maunjun pair di Bangkau, Abdal biasa batamuan nang mampilak kaya humbut
tu ti.
Napangada inya mamparapas bukah, kacabauan di banyu, habis jutut
timbaku. Cuma
kada takisah pang lawan aku inya tu bukah bajauhkah bukah manyasahkah,
ha...ha..haa.)
Subuh bamula baumbayang. Hayam kungkuakan,
burung-burung babunyian, daun mahilung ambun. Pulasara badiri di atas
batu mahadap matahari hidup, batingadah marajah rakun, basisiut talu
kali, babatis tunggal basidakap bapayung sisa sumarak bintang; maminta
lawan Sangiyang Sukma Suwara supaya diadakan kadatun di pinggir Sungai
Simpai Bagalung.
Rupanya napa nang diminta
Pulasara saraju lawan kahandak Sangiyang Sukma Suwara. Balum pacah riak
di muntung, balum hilang lumbang di dada, balalu ada kadatun di pinggir
Sungai Simpai Bagalung. Di halaman kadatun, padang halalang baubah jadi
tanah lapang barumput hijau, tumbuh waringin kurung kambar dua bacabang
talu.
Tanganga Durgandini malihat kadatun. Rasa kada
parcaya dipusut-pusutnya mata, tatap mancungkung kadatun.
Dikijip-kijipakannya mata babarapa kali, limbah dilihati pulang dasar
mimang kadatun juaai.
“ Yayi, Durgandini….”
“ Inggih, ulun pun….”
“ Ayu, ikam bari ngaran ini
kadatun. ”
“ Sampian haja, Kangmasai, nang
mangarani karana sampian pang nang maadaakan. ”
“ Jangan, Yayi, ikam maka nang
mangarani.”
Takarucut dahi Durgandini,
bapikir mancari ngaran nang baik. “ Kakang Pulasara, kaya apa lamun ini
kadatun kita bari ngaran Gajah Huya? ”
“ Gajah Huya? ”
“ Iyaai, Gajah Huya. ”
“ Artinya, Yayi? ”
“ Ngaran itu supaya maingatakan wayah kita
maikat rasa mambuhul janji di atas jukung sapanggiring Sungai Simpai
Bagalung. Gajah itu ngaran batu ganal nang kita tumbuk lawan jukung.
Huya artinya banyu baah. Jadi Gajah Huya pas lawan kajadian banyu baah,
jukung hancur manumbuk batu gajah. ” Durgandini manarangakan arti
ngaran nang diulahnya.
“ Bagus, Yayi. Tinggal lagi
maadaakan bubuhan punggawa wan hamba rakyat Nagara Gajah Huya.”
“ Hamba rakyat tu datang
saurangnya kaina, Kangmasai. Lamun Gajah Huya aman, makmur, nyaman
pancarian, barundut haja kaina urang datangan. ”
“ Iya, Yayi, tapi parlu jua
diunjuni dahulu supaya lakas datangnya. ”
“ Ai, badimapa maadaakan punggawa
wan hamba rakyat? ”
“ Ayu ikam naik ka atas batu sini
supaya jangan takajut. ”
“ Ai, nangapa nang handak sampian
gawi? ”
Pulasara kada banyahut. Inya
bakuciak talu kali. Kada sawat lawas tumbur hutan lawan sungai. Saparu
binatang nang badiam di hutan wan sungai datangan babaris ka hadapan
Pulasara. Bakirik Durgandini, bagamat basasar ka balakang Pulasara.
“ Aku mamarluakan punggawa wan
dayang sagan kadatun Gajah Huya. Ikam barataan kupuja kujampi-jampi
supaya manjadi manusia….”
Basidakap Pulasara mambaca
isim-isim. Tuntung mambaca isim-isim ditiupakan talu kali ka tangan
kanan, ditating ampah ka bubuhan binatang. Talu kijipan mata talu
hiutan hinak ubah barataan manjadi manusia. Binatang laki manjadi
lalakian, binatang bini manjadi bibinian. Manusia nang baasal matan
iwak kumandannya dibari ngaran Minakarida. Manusia nang baasal matan
kutang kumandannya dingarani Sunaka. Manusia jajadian buhaya
kumandannya bangaran Singaranu. Manusia jajadian macan kumandannya
dingarani Singaludra. Manusia jajadian sapi kumandannya dibari ngaran
Andakawana.
Balalu batata urang di Gajah
Huya. Bandira digantung di hujung tihang. Dadampar kancana diandak di
balai panghadapan, di balakangnya diandaki payung Mahdaruna payung
pusaka Bagawan Sakutram nang diwarisakan ka alah Pulasara. Di tawing
baandak air guci jurai kaamasan hasil lampahan ampat puluh bibinian: di
patangahan ada gambar padang kasalukutan, manandaakan sumangat nang
mancararau kaya api mambanam padang; di pambapang bawah basusun gambar
pucuk rabung, manandaakan sikap waspada, panjang pikir luas pandangan;
di punca ada gambar paksi malayang, manandaakan kagagahan wan kawanian
nangkaya burung manyimbat mangsa; pambapang atas bagambar halilipan,
manandaakan kada takabur, suka marandahakan diri tapi kada baundur
lamun diaaur.
Kaasikan manata Gajah Huya,
Durgandini kada tabulik ka Wirata, kalumpanan bahabar lawan kulawarga
dimana inya bagana. Pulasara damintu jua, kada kaiingatan manyuruh
Durgandini bahabar atanapi bakirim pasan.
Pitung ikung manusia di atas kuda
kulilik-kulilik di saputar punduk Durgandini. Di atas kuda putih
Durgandana basisilau, maningau ka kiwa ka kanan mancarii kaka. Jangan
urangnya, umbayangnya haja kada talihat. Jukung hilang, nang ada cuma
turus pangarut tali jukung. Ujar Durgandana, kamana kakaku nia. Bulan
dahulu kudatangi ada haja, malah batambah wagas karana rancak basanam
mangayuh jukung.
Minggu tadi kutakunakan lawan
bubuhan padagang di pasar nang bakas manyubarang sungai bapadah umpat
di jukung nang tukang kayuhnya lunglup batanggui batukup muka; artinya
inya umpat di jukung kaka. Lalu kamana kaka?
“ Dinayu Durgandini kada talihat.
” saikung punggawa balapur. “ Cuma ujar urang di hulu tadi, lima hari
nang lalu sungai baah manggasut…”
“ Inggih, baah manggasut.
Lamat-lamatan ujar urang tu ada tadangar siwara nangkaya kuciak
bibinian. ”
Garitik hati Durgandana baubah
jadi galumbang. Bursiahalah jukung kaka ditumbuk baah. Maka nang ngaran
ditumbuk baah musti napa nang larut kaya dihimpatakan. Jukung nang kaya
dihimpatakan musti kada kawa dikamudiakan. Mun sudah kada kawa
dikamudiakan bisa manumbuk batu atanapi langlam di ulak. Galumbang di
dada Durgandana makin baganal. Ditikinnya parut kuda lawan tumit, kuda
bukah manyisir hilir Sungai Simpai Bagalung. Bubuhan punggawa lakas jua
manikin parut kuda, manggiring laju kuda Bangbang Durgandana, manyusup
ka dalam hutan.
Sakaluar pada hutan mawah
Durgandana malihat ada kadatun. Kadatun apa ini? Siapa nang wani-wani
manajak kadatun di tanah Wirata? Ujar Durgandana, manajak kadatun di
tanah urang kada sing padahan sama lawan mambawai kalahi. Tadundum ikam
ari ini. Lamun kada hakun mancabut ini kadatun, urangnya kutangkapi,
kadatunnya kuhancur! Balalu masuk Durgandana ka lawang sakiping Gajah
Huya. Pitung langkah pada lawang disambang ulih Andakawana.
“ Satria, ini kadatun apa? ”
Durgandana manakuni.
“ Ini Kadatun Gajah Huya. ” sahut
Andakawana.
“ Gajah Huya? Siapa nang
mandiriakan? ”
“ Pagustianku. Jang Sinuhun
Bangbang Pulasara. ”
“ Urang mana? ”
“ Urang paratapan Wukir Ratawu. ”
“ Ayuu, kiau Bangbang Pulasara
mahadap diaku. ”
“ Sagan nangapa pagustianku
mahadap diikam? ”
“ Ini kadatun batajak di tanah
Karajaan Wirata.”
“ Sapangatahuanku kadada bapadah lawan
Kanjang Rama Parabu Basukati. Jadi Bangbang Pulasara harus batanggung
jawab. Lamun kada kakaruan inya bakal kubair sapanjang jalan ka kadatun
Wirata! ”
Nang ngaran Andakawana ni manusia
jajadian sapi liar, tamasuk nang talinga rinjingan lakas langatnya.
Mandangar pagustian handak dibair, manciling Andakawana.
Turun pada kuda Bangbang
Durgandana. Kaduanya bahadapan, sama mamasang kuda-kuda. Andakawana
manarajang, manampuh nang kaya sapi. Durgandana bakitar dua langkah ka
kanan, baputar sambil manyipak. Andakawana marandahakan awak, tangan
kanan manyuntul ka muha. Durgandana balas manyuntul. Blam! Suntul
batamu suntul. Kaduanya sama taundur dua langkah. Tangan sama asa kipa,
tanda tanaga baimbang. Andakawana manarajang pulang. Durgandana
malayani. Suntul babalas suntul. Tampar batamu tampar. Sipak basampuk
sipak. Patamuan angin pukulan manimbulakan bunyi kaya guntur mandaram.
Bubuhan punggawa sama pada basurak, manyumangati nang bakalahi.
Mandangar bunyi garabauan, mandangar urang
bahiap, matan kadatun Gajah Huya cungul Pulasara wan Durgandini.
Takajut Durgandini malihat ading bakalahi lawan Andakawana.
Durgandana manyampuk tamparan
lalu basumbalit ka balakang. Andakawana damintu jua, bajajak ka tanah
sambil tatap mamandang Durgandana. Takarucut dahi Durgandana malihat
kaka ada di situ. Makin takarucut dahinya karana maliat kadada lagi
kurung-manguring di awak Durgandini.
“ Nah, di sini sakalinya sampian
adanya. ” ujar Durgandana. “ Pabila warasnya panyakit sampian? Napa
maka kada bulik ka Wirata? ”
“ Panjang kisahnya, Adimas. Bakatahuan hulu
kita. Ini Kakang Pulasara, urang nang maubati panyakitku. ” sahut
Durgandini manunjuk ka alah Pulasara. “ Kakang Pulasara, ini ading
ulun, Bangbang Durgandana. ”
“ Ayu, Adimas Durgandana, kita
bapandir di dalam kadatun. ” Pulasara mambawai.
Satangah bulan imbah itu batajak
balai panataian di Wirata. Di atas kurita kancana nang dijuhut anam
ikung kuda putih, duduk Pulasara bapayung Mahdaruna, diarak mulai Gajah
Huya ka Wirata. Sapanjang jalan gamalan babunyi kada baranti. Urang
basurak sambil manari-nari. Ala surak ala tampikana, ala surak
pangantin datang. Durgandini hudah mahadang. Lalu kaduanya ditataiakan
di balai panataian. Pitung hari pitung malam urang basuka-barami. Ampih
muru kadatun Wirata
DUA
AYUNAN SAPANYUSUAN
Bunyi hantakan batis kuda
mangguntur, manggantar kawasan babukit bagunung-gunung.
Binatang-binatang hutan tumbur, dadaunan baguyangan, saluruh burung
tarabangan. Kada sawat lawas matan hutan cangul ribuan panunggang kuda,
malintas amparan tanah karing babaju rajang, lancing kaya anak panah
dilapas. Dabu bagumpal, balalar kasitu-kamari dihambur angin. Pasukan
bakuda tu bapakaian saraba hirang, bajubah hirang balaung hirang. Panji
wan umbul-umbulnya nang kibar-kibaran babalang hirang jua, bagambar
tangkurak putih wan dua tulang basilang.
Matan atas bukit Santanu basisilau, mamandang
Pasukan Hirang nang malaju kada tulih kiwa kanan. Ujar Santanu, ini
pasukan mana, handak ka mana? Rasa kada biasa aku mandangar ada
karajaan babandira hirang bagambar tangkurak putih wan dua tulang
basilang. Pasukan karajaan mana ini? Mun dilihat parigal, dilihat
paralatan nang dibawa, ini pasukan urang tulak kalahi atanapi pasukan
nang tulak manyarang banua urang. Manyarang siapa inya?
Pikiran Santanu pagat ulih tangis
Diwabarata. Kakanak habang tu kapanasan bajamur di atas bukit, lagian
jua ngalih inya bahinak karana angin bakambuh dabu. Lakas Santanu
manikin parut kuda, bajalan manuruni bukit. Pasukan karajaan mana,
handak manyarang siapa, kada lagi dipirakannya. Nang ada di pikirannya,
dalam timpu lima hari harus tadapat bini-bini nang rasuk banyu susunya
lawan Diwabarata, karana hampai ari itu nujuman Bagawan Kasapa mimang
tatinggal lima hari lagi. Artinya lamun lima hari ni kada tadapat banyu
susu bakal runtuh Astinapura!
Kaluar pada hutan, Santanu malihat karusakan
nang ditimbulakan Pasukan Hirang. Kampung nang ditamuinya habis
hancuran. Rumah-rumah habis gusangan. Mayat basusun di tangah lapang.
Di bawah kakayuan humbalingan urang nang luka.Takumpulan bibinian wan
kakanakan. Tangis garung-garungan.
Katipak kuda Santanu maulah urang kampung
manulih. Malihat nang datang tu lalakian babaju runcang-rancing
bagindungan anak batambah katakutanan urang. Ujar urang, agin ini urang
gila nang dihabarakan amuk tu. Amun bujur ini urangnya maka iyaam, kada
cagaran manyamani sahama-hama; lapas pada muntung buhaya masuk ka
muntung macan. Lalu, dimapa akalnya supaya urang gila ni lakas bajauh?
Saikung urang tuha bagamat mamaraki Santanu, bajalan pincang karana di
batang paha paguni mumui darah.
“ Maap, lamun kadada kaparluan
muhun kami ditinggalakan. Kami lagi kana musibah. Liat, kampung kami
hancur, mayat balum takuburakan, nang luka balum sawat taubati….”
“ Aku mangarti, tapi nang ngaran
aku ada maksud kada kawa lakas bajauh. ” ujar Santanu. “ Kaya ini ha,
Pakacilai, kaya apa lamun kita saling bantu, saling batutulungan satu
sama lain…”
“ Maksud ikam kaya apa? ”
“ Aku ada baisian minyak luka. Lamun
minyakku dikambuh lawan minyak lalaan nyiur gading lalu disapuakan ka
mata luka, kada sawat lawas bakantup mata luka. Jadi aku mambarii
minyak luka, bibinian ikam suruh manyusui anakku…”
Dari pada balukaan bamatian
pulang baik dituruti kahandaknya, ujar si urang tuha dalam hati. Sual
mancubai manyusui tu nyaman haja, bibinian takumpulan haja. Lagian,
untung untungan, lamun minyak lukanya babanaran harat bakal taubati
bubuhan kampung nang luka.
“ Kuakuri. ” sahut si urang tuha.
“ Tapi karana kami kada baisian minyak lalaan nyiur gading maka kita
malala dahulu…”
“ Aku lagi disasah ari, kada kawa
mahadang lalaan nyiur gading. Jadi susuiakan anakku, cari butul puang
kaina kupalih minyak lukaku. “
Pahadangan bibinian kampung mancubai
manyusui Diwabarata, Santanu mambuktiakan kaampuhan minyak lukanya.
Disapuakannya minyak luka ka batang paha si urang tuha, kada sawat
lawas mimang darah ampih kaluaran lalu bakantup mata luka. Talu ikung
nang rabit parut wawah balukuk damintu jua. Parcayaai urang kampung.
Lakas babarapa ikung mancari nyiur gading. Si urang tuha babacarian
butul, baik jua tadapat butul bakas kasumba. Tuntung mamalih minyak
luka, Santanu duduk basandar di rapun kayu.
“ Tahulah pian Pakacil matan mana
Pasukan Hirang tu tadi? ” Santanu manakuni si urang tuha nang duduk di
higanya.
“ Ujar kumandannya tadi, datang
matan Nagara Tawing Sagara, jauh di subarang laut. ”
Amun andaknya di subarang laut,
mandai haja aku kada biasa mandangar, ujar Santanu dalam hati.
“ Kada tahu jua, inya kada
mamadahakan jua. Tahu pang kami ada karajaan nang bangaran Astinapura,
tapi karana kada tahu jalan ka situ maka Pasukan Hirang tu manyalukut
kampung. Kami malawan, iya nang balukaan bamatian ni. ”
Dalam hati Santanu, asa kadada
hualnya lawan Nagara Tawing Sagara di subarang laut tu. Mandangar
ngaran karajaannya haja hanyar sakali ni. Jadi nangapa maksud jauh-jauh
datang mambawa pasukan maluruk ka Astinapura? Taungut Santanu. Rambang
pikiran, antara babulik ka Astinapura lawan tarus balalah ampah ka
matahari pajah.
Agin ini ada kaitannya lawan nujuman Bagawan Kasapa?
Agin Pasukan Hirang tu nang cagar maruntuh Astinapura? Lamun aku
babulik baarti kada tadapat susu Diwabarata. Kada tadapat susu baarti
runtuh Astinapura. Jadi biar aku babulik tatap runtuh Astinapura karana
kada tadapat susu Diwabarata. Artinya, babulik aku sia-sia jua, kada
mambari manapaat apa-apa lawan Astinapura. Apabila di kampung ni kadada
banyu susu nang rasuk aku harus tatap bacacari, mudahan dalam lima ni
batamuan. Sual Astinapura tasarah kabijaksanaan Adimas Aria Basuwanda.
Lamun pada takdir Astinapura runtuh jua, ingatakan buku janjiku: asal
pahinakan paguni ada bakal kubalik Nagara Tawing Sagara!
“ Lamun kita balalah ampah
matahari pajah, jalanan ni ka mana hampainya? ”
“ Kada tahu ka mana hujungnya. ”
sahut si urang tuha. “ Nang nyata dua hari jalanan bakal batamuan jalan
basimpang tiga. Babiluk ka kiwa, bakal hampai ka pinggir laut. Mun kada
salah dangar tadi, di situ labuhnya kapal bubuhan Pasukan Hirang. ”
“ Lamun babiluk ka kanan pang? ”
“ Babiluk ka kanan bakal hampai
ka Nagara Wirata. Lamun jalan batarus, bakal hampai ka kadatun Gajah
Huya. ”
“ Lamun Wirata aku biasa
mandangar, tapi lamun kadatun Gajah Huya rasanya hanyar sakali ni
mandangar.”
“ Gajah Huya tu kadatun hanyar.
Hanyar bangsul tangah dua tahun ni haja. ”
“ Siapa rajanya? ”
“ Bangbang Pulasara, minantu
Parabu Basukati, Raja Wirata. ”
Santanu untuk-untuk. Saikung
bibinian datang mambawa Diwabarata. Pas tangguhan Santanu, kadada juaai
banyu susu nang rasuk. Jadi digindungnya Diwabarata, dibawa baluncat ka
atas kuda. Karana aku maampah matahari pajah, ujar Santanu, baarti aku
jalan batarus, maampah ka Gajah Huya.
Karana basinggah-singgah di tiap
kampung mancubai banyu susu, jalanan nang mustinya dua hari hampai lima
hari hanyar tambus ka lawang sakiping Gajah Huya. Diliat ulih Santanu
urang rata-rata bagawian, mahias saputar kadatun wan baulah balai
padudusan. Limbah mangarut kuda, Santanu bajalan mamaraki. Hanyar lima
lingkang, bakiau Andakawana.
“ Satria, ikam pindanya urang
hanyar di sini. Siapa ikam? ”
“ Aku Santanu. ”
“ Urang mana? ”
“ Urang Nagara Astinapura. ”
“ Uuu, urang jauh sakalinya. ”
ujar Andakawana. Kaingatan inya di habar urang. Kira-kira, ujar
Andakawana, iya ini urang gilanya.
“ Maksud datang ka Gajah Huya? ”
“ Aku handak batamuan raja ikam…”
“ Uuu, kada kawa….”
“ Napa maka kada kawa? ” Santanu
lakas mamagat pandir Andakawana.
“ Raja kami lagi mamuja samidi di
sanggar pamucang, lagi mancari pitunjuk sagan mambati ngaran anak. ”
“ Jadi parmaisuri Gajah Huya
hanyar baranakan? ”
“ Yah, mimang macam itu.”
“ Lamun aku kada kawa manamui
raja, batamu lawan parmaisuri barang. ”
“ Tatap kada kawa. Kadada adatnya
lalakian kada bakapatuhan manamui parmaisuri Gajah Huya. ”
Bapikir Santanu. Ujarnya dalam
hati, tahu haja pang aku ni di adat urang, tapi nang ngaran hudah
singkip arinya kada kawa lagi aku batata nangkaya biasa. Satu-satunya
jalan aku mancari hual supaya bakalahian. Mun mandangar tumbur
bakalahian mau kada mau kaina musti kaluar raja atanapi parmaisurinya.
“ Kalu kaya itu ikam baisian dua
pilihan. ” ujar Santanu.
“ Maksudnya? ”
“ Garak raja ikam pada patapaan,
padahakan Santanu handak batamuan. ”
“ Hudah kupadahakan kada kawa!
Mandangar kalu ikam hintadi? ”
“ Pilihan nang sabutingnya,
kugarak saurang raja ikam, atawa kutamui saurang parmaisurinya. ”
Manda’i amun gila, ujar
Andakawana, kada tahu di adat. Sudah dipadahakan kada kawa tatap haja
mangaras.
“ Kupilih nang kadua. ” sahut
Andakawana. “ Tapi ada syaratnya. ”
“ Napa syaratnya? ”
“ Lalui hulu kami nang ada nih…”
Andakawana mambari tanda lawan
bubuhan punggawa supaya manangkap Santanu. Rugi, ujar Andakawana, lamun
aku saurang nang manangkap urang gila ni, bahujung bapanyambatan banar
ham kaina. Santanu kada banyak pandir lagi. Pau! Pau! Ditamparnya dua
ikung punggawa nang mamaraki. Manyasah punggawa lain. Eeiitt…… Santanu
mamasang kuda-kuda lalu amuk. Awaknya bagarak capat, nang kalihatan
bilang umbayang haja lagi, basusup ka situ ka mari sambil
manampar-manyuntul-manyipak. Salawi punggawa maluruk salawi
humbalingan. Bapuluh datang bapuluh tarabang kalimpancaian. Sunaka
datang, Sunaka tatilantang. Minakarida takusur di tanah. Singaludra
tapulanting manumbuk tawing.
Tapaksa Andakawana malabuni.
Pukul-mamukul, suntul manyuntul, sipak manyipak. Di jurus ka talung
puluh pukulan Santanu masuk ka dada, tajarunjung Andakawana, mangaruh
nangkaya sapi disumbalih. Lakas inya bapuat, mambaca ajian manjajak
tanah talu kali, manarajang sambil manampar. Santanu basingkir, batis
diayun, sangkut ka parut Andakawana. Tajarunjung Andakawana, maubah
kuda-kuda sambil manyapui darah nang lilih di buncu bibir. Santanu kada
mambari timpu lagi, manarajang mambawa suntul ampah ka muha. Lalu,
nangkaya kilat manyambar datang umbayang urang, talapak urang tu
manyampuk suntulan Santanu.
Blaaass! Santanu nangkaya
manyuntul kapas, tanaganya tinggalam kada katahuan. Lakas inya manarik
tangan. Rahatan manarik tangan tu datang talapak tangan urang ampah ka
dada. Santanu mamutar pagalangan lalu manyampuk talapak tangan nang
maampah dada. Blaarr! Dua kakuatan batamu, manimbulakan bunyi saling
hangkuian. Santanu marasa awaknya kaya ditampuh banyu baah, taambung
mamacah angin. Siapa urang ni, ujar Santanu, hibat kakuatannya, kawa
maulah aku taambung. Lakas Santanu basumbalit, turun manjajak tanah.
Pulasara mamuat Andakawana lalu
babalik mahadapi Santanu. Kaduanya saling pandang, saling ukur
kamampuan. Wayah Santanu maubah kuda-kuda manangis Diwabarata. Lakas
Santanu manampuk burit anak lalu siwara paraunya badundang mambujuki
anak.
pauh
juntaian, anakai, pauh pancukan
jauh lampaian, anakai, jauh jalanan
“ Kanapa maka kada dijurung ka
kulawarga nang lain manyusuiakan? ” ujar Durgandini.
“ Jaka ada banyu susu nang rasuk cakada
hampai aku ka sini. Dalam lima bulan ni ratusan ribu bibinian sudah
mancubai manyusui.”
“ Jadi itu nang maulah ikam amuk
minta susuiakan anak nang kaya dihabarakan urang tu? ”
“ Tapaksa kaya itu karana manurut nujuman kalu
dalam lima bulan kada taulih banyu susu nang rasuk bakal hancur
Astinapura. Ari ini ari nang pahabisan. Jadi harapanku tinggal
sabuting, taulih banyu susu nang rasuk di Gajah Huya.”
“ Lamun kada taulih jua dimapa? ”
“ Hancur Astinapura. Lima hari
nang lalu sudah kulihat Pasukan Hirang urang Nagara Tawing Sagara
baampah manyarang Astinapura. ”
Bapaling Pulasara ka alah
Durgandini. “ Adimas Durgandini, ayu ikam cubai manyusui anaknya. Lamun
kada rasuk jua, kita kumpulakan bibinian di Gajah Huya lawan di Wirata.
”
“ Inggih pun, napaapa ujar
sampian, Kangmas….”
Dijurung anak ulih Durgandini ka
Pulasara. Diambilnya Diwabarata pada gindungan Santanu. Hanyar dijapai
ulih Durgandini ampih tangis Diwabarata. Basalindung di balakang
Pulasara, disusui ulih Durgandini anak Santanu. Nangkaya iwak batamu
banyu, lahap Diwabarata manyusu.
Mandangar sahutan Durgandini,
Santanu lamah lintuhut. Banyu mata kunung-kunungan, titik ka tanah.
Dipandangnya langit, palihatnya bajajak di awan aruah bininya lihum
sambil mahambur kambang. Wah….Adimas Ganggawati…Adimas Ganggawati,
barakat balangsar malima bulan paampihannya anak kita takinum jua banyu
susu. Ikam kada sarana asa basangkalan lagi di hati, ayu ikam basuka
barami manjalani hidup di alam subalah.
Luhai hati Santanu, ringan pangrasa. Limbah
luhai hati ringan pangrasa tu laluai karasaan awak saraba ringkutan
saraba lunggaran, maklum makan-guring kada manantu, siang hari malam
diambung kuda wan bakalahi sapanjang jalan. Mata jadi kunang-kunangan,
kadap panjanak. Kada sawat lawas kada ingat napaapa lagi inya, raum di
hadapan Bangbang Pulasara wan Durgandini.
“ Kakang Pulasara, ingsun kada kawa
balawas bagana di Gajah Huya. Andika tahu saurang Pasukan Hirang Nagara
Tawing Sagara manyarang Astinapura. Jadi ingsun harus bulik. Ingsun
mahatiakan kalu dalam malawani kalahi Pasukan Hirang tu punggawa
Astinapura nangkaya hayam kahilangan indung. ”
“ Ingsun mangarti, Adimas. Sual
anak andika jangan dihatiakan, ganaakan haja inya di Gajah Huya,
sapanyusuan lawan anakku. ”
“ Ingsun kada tahu kaya apa cara maucapakan
tarima kasih lawan andika badua laki-bini, utamanya lawan Adimas
Durgandini nang harus mambagi susu lawan anak ingsun. ”
“ Jangan dipikirakan karana hidup
ni kita musti saling batutulungan. ”
“ Yaahh, Kangmas, kaya apa jua
pun budi Kangmas badua laki-bini ganal banar lawan ingsun, kada kawa
diukur lawan harta barana. Ujar paribasa urang bahari, pisang amas bawa
balayar, bawa balayar ka pasar jati, hutang amas kawa dibayar, hutang
budi tabawa mati. ”
“ Adimas Santanu, jangan kita
bapandir sual budi atanapi mambalas budi. Lamun kita tuh manulung urang
tapi di dalam hati taniat gasan batanam budi, kadada artinya di hadapan
Sangiyang Sukma Suwara. Ihlas nang iyanya, Adimasai. Kami ihlas
manarima Radin Diwabarata manjadi bagian hidup kami. Lagian jua tumatan
inya mulai manyusu lawan Adimas Durgandini hintadi Diwabarata sudah
kuanggap anak saurang.. Nang ngaran sudah anak saurang kadada tabicara
sual budi. Kandang mayang susun undayang, sagan katinggiran anak
bilalang, kutimang-timang ku sayang-sayang, sama lawan anak saurang. ”
“ Mudahan apa-apa nang dilakuakan Kangmas
badua laki-bini mandapat balasan Sangiyang Sukma Suwara. ” ujar Santanu
sambil manangkupakan tangan mambari hurmat lawan Pulasara.
“ Muhun pamit, ingsun bulik
damini jua. ”
“ Diaturi, Adimas. Lamun kalahi
kabaratan jangan aasaan bakiauan….”
“ Yah, Kangmas. Lamun sudah kada
tagiling padati gajah, siapang lagi nang diharap-harap lain pada
andika. ”
Balalu Santanu maninggalakan
Gajah Huya. Mamacat kuda supaya balaju bukah nangkaya angin, maambil
jalan mahantas maliwati kawasan gunung wan hutan, manyipat Nagara
Astinapura.
Sapaninggal Santanu, Pulasara
masuk ka ruang kaguringan. Di situ diliatnya ada dua buting ayunan.
Diwabarata wan anaknya nang balum dibari ngaran tu guring dalam
pukungan, diayun sambil ditiupakan suling ulih Durgandini.
“ Kangmas, sakalinya di balukuk
tangan Diwabarata ni ada rajah. Lamun diliat rajah tu bawaannya mulai
dalam parut. ” ujar Durgandini.
“ Apa rajahnya, Yayi? ”
“ Rajah kambang tarati satangah
malarak .”
Sambil baduduk Pulasara maiitihi
muha Diwabarata. “ Yayi, kita harus baik-baik mambari kasih sayang
lawan Diwabarata.” ujarnya.
“ Adaah kaitannya lawan rajah di
tangannya? ”
“
Iya, Yayi. Manurut panglihat wan pangrasaku, lamun ganal kaina
Diwabarata ni miskin kasih sayang bini-bini. Jadi kaina nang tuhanya
haja lagi babisa-bisa. Lamun salah malangkah, ini Diwabarata saumur
janang kada guring sabantal lawan bini-bini. ”
“ Ai, kasiannya pang inya. Napa
garang marganya, Kangmas? ”
“ Kada kawa disambat, Yayi,
karana lamun disambat sama lawan mandahului Sangiyang Sukma Suwara. ”
“ Lalu anak kita kaya apa,
Kakang? ” ujar Durgandini limbah ampih tangis Diwabarata.
“ Anak kita kabalikannya pada Diwabarata.
Bakal mandapat kasih sayang bini-bini labih pada diurang. Jadi kita
harus baik-baik mandidik inya, salah-salah kaina bisa bacungkarahan
papadaan. ”
“ Ai, bisa kaya itu lah. Kangmas,
ulun kada tahu mana baiknya kada mandapat kasih sayang bini-bini lawan
mandapat kasih sayang bini-bini labih pada diurang….”
“ Aku kada tahu jua, Yayi. Kira-kira
sama bagusnya sama kada baiknya. Makanya jaku tadi tinggal nang tuhanya
babisa-bisa supaya jangan tajadi nang kada-kada. ”
“ Iyaai, mudahan kita nang
tuhanya kawa manuntun hidup kakanak nang badua ni supaya jangan ada
nang bakalangan. ”
“ Iya, Yayi.. ”
“ Sudahah sampian mandapatakan
ngaran sagan anak kita? ”
“ Sudah, Yayi. Kita bari ngaran
inya Bangbang Abiyasa. ”
“ Bangbang Abiyasa? ”
“ Iya, Yayi. Aku handak bahabar
lawan Kanjang Rama di Wirata kalu talu hari lagi kita cagar mandudus
cucu sidin. ”
“ Inggih, diaturi, Kangmas. ”
Badiri Pulasara, bajalan ka balai
panghadapan. Mangiyau Singaludra wan Minakarida, mamarintahakan bahabar
ka Wirata, ka arapan Parabu Basukati.
SUNGAI
DARAH ASTINAPURA
Dua pasukan bahadapan, bahalat
padang babatu rajang. Simbar Katawang, pimpinan Pasukan Hirang Nagara
Tawing Sagara mamacat kuda ampah ka tangan padang. Aria Basuwanda lakas
jua mamacat kuda, manyampuk salajur handak manakuni nangapa maksud
mambawa pasukan masuk ka wilayah Astinapura. Kaduanya batamuan di
tangah padang, saling maitihi, sama pada manyingking nangkaya hayam
jagau hanyar dibanyun.
“ Satria! Datang mambawa pasukan
masuk wilayah Astinapura, matan mana ikam? ”
“ Aku matan Nagara Tawing Sagara!
”
“ Tawing Sagara? Di mana itu? ”
“ Jauh di subarang laut! ”
“ Maksud? ”
“ Handak mancari kanak-kanak nang
di balukuk tangan kanannya ada rajah kambang tarati. ” ujar Simbar
Katawang.
“ Manurut urang-urang pintar di banua kami, itu kanak-kanak
adanya di Astinapura. ”
“ Gasan nangapa garang mancari
kanak-kanak tu? ”
“ Gasan mamalas balai panataian
pangantin di banua kami! ”
“ Kanapa maka balai panataian
pangantin harus dipalas? ”
“ Itu balai panataian gasan
mangawinakan anak raja kami. Cuma, ditajak baisukan kamarian runtuh,
ditajak malam subuh runtuh. Lalu dibuka patikala dibaca bilangan, lamun
kada dipalas lawan darah kakanak nang balukuk tangan kanannya barajah
kambang tarati saumur janang kada kawa batajak. ”
“ Jadi, supaya tatajak balai
panataian lalu mambawa pasukan ka Astinapura? ”
“ Yaaahh, mimang macam itu! ”
“ Ikam matiilah cagarnya itu
kakanak? ”
“ Nyataai kami matii, darahnya
dipapaiakan ka tihang, kapalanya ditanam di bawah balai panataian.
Jadi, ada atanapi kada itu kakanak di sini? ”
“ Lamun ada kaya apa, lamun
kadada kaya apa? ”
“ Lamun ada sarahakan lawan kami.
Lamun kadada, kumpulakan saluruh kanak-kanak Astinapura supaya babukti
lawan kami bujuran kadada. ”
Ini urang dasar mancari hual
mancari kalahi, ujar Aria Basuwanda di dalam hati. Cakah banar, handak
bajual kawanian di Astinapura. Damhatinya kadada nang batukarnya kalu
di sini ni.
“ Ikam anggap kadadakah
lalakiannya di Astinapura ni? ”
“ Nang adakah, nang kadadakah,
pukunya turuti ujarku! ”
“ Wayah dipawayah, tata ya
dipatata! Musuh kada dicari, lamun batamu pantang basingkir! ”
Pandir kada badapat, basa kada
batamu. Simbar Katawang maangkat tangan kanan baganggam tanda
pamandiran kada batarukuian. Langit balah ulih surak Pasukan Hirang.
Panji-panji tangkurak putih tulang basilang kibar-kibaran. Tarumpit
tanduk sahut-sahutan. Gagaman garirapan. Nangkaya galumbang Pasukan
hirang bukah manyasah. Pasukan Astinapura kada hakun kalah. Gandiwa
ditarik, anak panah dilapas, tarabang mancari mangsa. Lalu padang
baguyang. Dadaunan di pinggiran guguran kaya diguncang.
Aria Basuwanda manjarat hulu
parang ka pagalangan. Ditikinnya parut kuda, bukah kuda manggunting
barisan Tawing Sagara, manimpas kiwa-kanan, banyak bubuhan Pasukan
Hirang rabahan nangkaya batang pisang ditatak, kuciak kasakitan
basasahutan, darah mancurat kaya pancuran. Pancar matahari batambah
habang. Batara Yamadipati mahahak, bakunyung di sungai darah.
Lima hari hudah urang bakalahi,
bamula baisukan lacit ka sanja. Kada kaitungan lagi barapa nang mati
barapa nang luka. Malam ari bacandak hulu kalahi. Asing-asingnyaai
mancarii bubuhan saurang nang luka. Mun tadapat diangkut ka dalam himah
gasan diubati. Nang mati sapalih dikumpulakan di atas kayu bapangkih
lalu dibanami. Cuma kada kawa barataan pang dikumpulakan, kada mayu
arinya. Jadi tatapai kaliatan mayat basapai di tanah nangkaya daun
karing musim kumarau. Ada nang batumpang tindih kaya gunung anak. Ada
nang sangkut di hutanan pinggiran padang. Ada nang tatilungkup di bawah
rapun kakayuan. Ada nang tatilantang di atas batu..
Malam itu awan sayung bakayuh
randah di langit. Bulan salau-salau. Bau mayat dibanam bacampur bau
mayat nang bamula buruk bacampur bau darah dibawa angin kamana-mana. Di
himah nang pangganalnya Aria Basuwanda lagi mangumpulakan bubuhan
pimpinan pasukan, mambicaraakan cara kalahi isuk. Rahatan bapandiran tu
tadangar bunyi kuda bukah sing lajuan lalu bacandak bagasut di hadapan
himah. Lakas Aria Basuwanda wan buhan pimpinan pasukan mangaluari.
Diliat buhannya Santanu baluncat turun pada kuda. Takajut bacampur
himung buhannya malihat raja cungul bagagasutan.
“ Jang Sinuhun Parabu Santanu….”
ujar Aria Basuwanda sambil manyambah diiringi buhan pimpinan pasukan.
“ Iya, Yayi. “ Santanu manyahut.
“ Kaya apa kaadaan kita, Yayi? ”
“ Inggih, kalah kada musti manang
balum tantu. Kami lagi mambicaraakan nangkaya apa kita isuk kalahi,
kawulunan. ”
“ Ayu kita bicaraakan barataan. ”
“ Lun inggih sandika. Ayu sampian
diaturi masuk ka dalam himah….”
Di dalam himah, sambil bamamakan
Santanu mandangarakan lapuran Aria Basuwanda.
“ Jadi itu Pasukan Hirang handak
mamalas balai panataian di banuanya lawan darah Anakmas Diwabarata? ”
“ Inggih, kawulunan. Kaya apa
kaadaan Anakmas Diwabarata? ”
“ Jangan dipikirakan. ” sahut
Santanu. “ Susu nang dihajatakan sudah batamuan. Diwabarata kutinggal
di Gajah Huya, di pinggir Sungai Simpai Bagalung. ”
“ Sukur bagia. Jadi kita tinggal
mamikirakan kalahi. ”
“ Manurut pandapatku, kapalanya
maka Adimasai nang kita catuk. ”
“ Maksud sampian macam mana? “
“ Pimpinan Pasukan Hirang nang
ujar ikam bangaran Simbar Katawang tu nang parlu dimatii. Lamun
kapalanya ni mati tanggung itu Pasukan Hirang kucai nangkaya anak hayam
kahilangan indung. ”
“ Lamun kaya itu, isuk ulun
mambuka jalan darah mamaraki Simbar Katawang. ”
“ Ikamah nang manuruni, akukah
nang malabuni? ”
“ Jang Sinuhun, urusan Simbar
Katawang tu kada sarana ka alah sampian. Lihatakan isuk jajak langkah
Aria Basuwanda. ”
“ Iya, Yayi. Gugu ya digugu, rasa
ya dirasa, harap-harap parcaya jangan…”
“ Lun inggih sandika. Ayu sampian
diaturi malalamarakan raraga badan. Biar kami nang mamikirakan cara
mambuka jalan darah ampah ka Simbar Katawang. ”
“ Baik, Yayi. Suruh punggawa
maambil panahku nang bagantung di tawing Sanggar Pamucang. ”
“ Parintah sampian dijunjung di
atas batu kapala….”
Santanu bajalan ka himah nang disadiakan gasan inya. Aria Basuwanda wan
buhan pimpinan pasukan tarus bamupakat, maatur siasat.
Bunyi tarumpit tanduk marantas
subuh. Hujan sapai-sapai wayah pasukan Astinapura mulai babaris.
Gagaman garirapan, talabang manggurincing karana disampuk-sampukakan
satu sama lain. Sindin kalahi mangguntur, manggugurakan ambun nang
hinggap di daun-daun. Sumangat bubuhan tantara tu naik bakali lipat
malihat Santanu badiri sambil mamingkut panah di atas kurita kuda. Di
balakang Santanu, di atas kuda putih, duduk Aria Basuwanda wan parang
bacabut nang malam tadi sudah dikilir di batu patir.
“ Wayah dipawayah tata ya
dipatata. ” ujar Santanu. “ Ari ini parantunan kita, sakurang-kurang
kandal kulit jantur tapa. Ayu, tulakan kita, manarah sungai darah urang
Nagara Tawing Sagara! ”
Lalu gamalan paparangan dipukul.
Sambil basurak bukah manyasah pasukan Astinapura. Santanu mamasang anak
panah ka gandiwa. Isim-isim dibaca, panah dilapas baubah jadi ratusan,
manyambar Pasukan Hirang nangkaya ilat kilat mamacah langit. Talabang
nang dipasang kada pati tahan manahani, banyak nang tambus hingga panah
maricup ka dada. Abutai tantara Tawing Sagara, apalagi pasukan
Astinapura datang bagalumbang. Kuciak kasakitan kuciak kamatian datang
basahutan, dianjulakan batu-batu gunung jadi nyahu hingga
sakurang-kurang karas hati maka lamahan saribu urat.
“ Nang mana nang ngaran Simbar
Katawang? ” Santanu batakun ka alah Aria Basuwanda.
“ Tuh, nang di atas kuda di bawah
bandira tangkurak putih…” sahut Aria Basuwanda sambil manunjuk ampah ka
Simbar Katawang.
“ Ayu ikam paraki, aku
mambukaakan jalan darah. ”
“ Lun inggih sandika…”
Santanu mamasang pulang panah ka gandiwa, ditujuakan
ampah ka Simbar Katawang nang manguciakan kumandu-kumandu awan
pasukannya. Sambil maiiringi hujan panah, Aria Basuwanda mamacat kuda
mampimpin tantara pilihan nang hudah tauji kasaktiannya. Napangada
mandi darah buhan Pasukan Hirang, humbalingan kada karuan, mati situ
saini.
“ Simbar Katawang! Ayu, jangan
bisa manyuruh urang haja kalahi, turun kalu bujur-bujur lalakian! ”
Aria Basuwanda manantang.
“ Baapik pandir! ” ujar Simbar
Katawang kada hakun kalah. “ Paampihan ari ini ikam malihat alam
tarang! ”
Jadilah kadua pandal baadu nyawa
di tangah padang.
Timpasan baraung timpasan,
manimbulakan kilat api. Sama pada gancang sama pada taguh. Gadabauan
parang sangkut ka awak sadikit kada mambari luka, nang ada baju salawar
hancur bakas cancangan. Kada puas kalahi di atas kuda maka baluncat ka
tanah sambil tarus timpas-manimpas.
Santanu malihatakan mulai atas
kurita, mancari-cari papatin Simbar Katawang. Rasa habis sudah mulai
kapala hampai ka batis ditimpasi Aria Basuwanda tatap kada mambari luka.
Aria Basuwanda mandangar papadah
Santanu. Diputarnya pingkutan parang, kada matanya lagi nang
ditimpasakan tapi balukuknya. Rupanya mimang itulah papatin Simbar
Katawang. Timpasan balukuk parang tu lawas-kalawasan mamacah urat di
dalam awak. Lalu bapikir bukah Simbar Katawang, tapi Aria Basuwanda
kada mambari jalan. Akhirnya rabah pimpinan Pasukan Hirang tu, kadada
pang darah titik ka bumi tapi awak mumuk di dalam.
Malihat pimpinan tajangal hudah
runtuh sumangat Pasukan Hirang. Bujur ujar Santanu malam tadi, lamun
pimpinannya hudah jiun maka anak buahnya nangkaya hayam kahilangan
indung. Ada nang paguni mancuba batahan tapi karana kayakinan hudah
rusak, hakikat hudah kada miting lagi, saribu ilmu kadada lagi artinya.
Nang asalnya taguh kada taguh lagi, babau awak ulih sudukan-timpasan.
Parak sanja rabahai bandira
tangkurak putih wan dua tulang basilang, hancur taamuh-amuh kana
jajaki. Manusianya ti sapalih bukahan, sapalih maangkat tangan tanda
manyarah. Napangada himung bakaliwaran pasukan Astinapura, manang
kalahi pang buhannya. Tarumpit tanduk ditiup pulang, gamalan dipukul
pulang. Sambil basurak bulikanai buhan Astinapura ka himah.
Jadi malam itu basuka-barami pasukan
Astinapura, marayaakan kamanangan. Di tangah padang, kada tahu malam
burung-burung gagak umpat jua basuka-barami, tarabangan ka situ ka mari
sambil mamatuki mayat. Kauk-kauk bunyinya, maningkah bunyi gamalan.
Siang malam Diwabarata wan Aria
Basuwanda bajalan kada baranti, manyasah ari. Sambil di atas kuda
Diwabarata batakun lawan Aria Basuwanda: “ Sabujurnya garing nangapa
Kanjang Rama Santanu, Paman? ”
“ Aku kada tahu jua, Anakmas.
Cuma manurut panglihatku garing sidin tu kada sambarang garing tapi
garing lalakian. ” sahut Aria Basuwanda. “ Kikira haja pang, nang
ngaran sidin tu lawas taung lalu litah liur. ”
“ Maksud Paman? ”
“ Piungut burung pialing,
kadangan unjun bamula rabah,
taungut piragah garing,
nang bujurnya karindangan supan bapadah. ”
“ Karindangan? ” Diwabarata
manahani tawa.
“ Cah, tu ti tangguhanku haja
pang, tapi mun dilihat tanda-tandanya parak lawan musti itu
panyakitnya. ”
“ Asa kada mambadai sidin
karindangan. ”
“ Nangapa maka kada mambadai? ”
“ Sidin tu raja. Kada sarana kaya
katutupi mangarindangani bulan, tinggal tunjuk siapa urangnya maka kada
balanggar ari musti bingsai paguringan karana siapang nang manampik mun
bakal jadi sandingan Raja Astinapura. Apalagi urang tahuan barataan
sidin tu balu lawas, jadi mun basurung liur tu artinya dasar handak
babanaran. ”
“ Itu tih nang aku kada paham.
Asa sadang hudah maunjuni tatap kada hakun manyambar. Kikira bibinian
nang dihandaki tu ada hahantukannya hingga tapaksa sidin maarit. ”
“ Bini urangah kira-kira, Paman? ”
“ Bulih jadi, tapi bulih jadi jua
bibiniannya tu kaanuman, kada sabanding umur lawan sidin. Supan kalu
sidin disambat urang bini pantar atanapi anum pada anak. ”
“ Jadi dimapa pikir, Paman? ”
“ Itu ti marganya aku maambili
ikam. Urang karindangan tuha ni ngalih iiluannya, sasalah kana
manyanyarik. Mun kada ikam maka nang manakuni wan maruhuiakan, bapandir
buka kulit kalihatan isi. Kada kawa dilihatakan balawas, Anakmasai,
bahujung maiyun haja sidin kaina. ”
“ Hakunalah sidin bapadah mun
ulun takuni? ”
“ Kada tadas sakali, dua kali.
Kada tadas dua kali, talu kali. Cari jalannya supaya hakun bapadah.
Cuma biasanya mun anak nang manakuni lakas haja bapadah. ”
“ Inggih, ulun cubai kaina,
Paman. ”
Kuda tarus bukah maninggal
gumpalan dabu di balakang. Matahari tarus bakayuh di langit mamburu
muhara sanja.
Kararancakan mambilang-buliki
anak ka Gajah Huya, kararancakan batamuan wan dilayani Durgandini,
balalu rusak hati Santanu. Ai, ujar Santanu, urang ni nangkaya aruah
bahari; bingking, simpun, kada pisah wan lihum wayah malayani. Jaka
pang urang ni kada bini urang maka kada balanggar ari lagi musti aku
badatang, tagal ngarannya bini urang tapaksaai rasa diarit di dalam
hati.
limbah diricih, kasian banar, dibabat pulang
limbah tadapat, kasian banar, baumpat pulang
Kaya itulah kaadaan Santanu, kada kawa lagi
dibidaakan inya babilang-bulik ka Gajah Huya tu malihati Diwabaratakah
atanapi malihati Durgandinikah. Nang nyata, wayah di Astinapura,
kadatun sarasa kaya di kuburan, managuk nasi sarasa managuk duri,
manginum banyu sarasa manginum racun. Balingsar siang kalawan malam
mangganangakan Durgandini, bini Bangbang Pulasara. Jadi kada kaya
paribasa, di mana duduk di situ taungut, di mana badiri di situ pikir
malayap. Lamun siang ari, pitung kambang walung kutapi, sarasa kuwini
si buah mangga, sungsung tabayang landung tamimpi, sarasa Durgandini
ada di higa. Lamun malam ari, kanapa bulan kada mangkining, sanunuh
timbul kilau-kilauan, kanapa badan kada mau guring, sanunuh guring
igau-igauan. (Marasa maka tahu kaya apa manyandang karindangan. Lamun
hudah katibaannya tu, bah, piasat tu pang. Ali Syamsudin tu bahari
biasa, talu drum ada banyu tawar dikinumakan hanyar ampih. Itu gin
lamun manyaurangan bahanu kukuncahung mangiau ngaran bakas sapangan.)
“ Mun kana kada tahu, Jadi jangan
manyanyarik kaina, tiwas ha ulun disuruh manyambat. ”
“ Masa aku manyanyarik lawan
diikam, Anakmas. Ayu, sambat, napa pangrasa ikam aku ni….”
“ Cah, bintang tujuh tatinggal anam
karam di rakun nang basulait
cah, garing tubuh maarit dandam
barang dimakan tarasa pahit
hura ahui….ahui…. ”
Manggalahak Santanu mandangar
uuluan Diwabarata. “ Jadi panangguh ikam aku ni lagi karindanganah? ”
“ Tu ti tatangguhan banarai,
bujur kadanya andika nang tahunya. ”
“ Napa maka ikam manangguh kaya
itu? ”
“ Nang partama, ulun liat andika ni
pinda ngalih makan-nginum, rancak taungut. Nang kadua, wayah di Gajah
Huya ulun sawat babilangan. .Ujar urang tu garis tangan ulun ni nah,
nang pinda bacakang ampah ka tunjuk wan jari manis nih… .”
Diwabarata manampaiakan
talapak tangan, “ itu tanda cagar…bauma tiriiii. Han, tu ti marganya
maka ulun manangguh andika lagi karindangan. .”
“ Lamun babanaran karindangan
dimapa ikam? .”
Ai, pinda mamatuk ka umpan karawai nih, ujar Diwabarata dalam hati,
kusisit kada bataha, musti tajarikit di bait sakali ni.
“ Malihat urangnya hulua. Mun asa
kada cucuk di hati ulun mandii andika di burit jamban. Tapi mun cucuk
haja,
katutut
burung bilatuk,
amun sapasang basaung buntut,
amun di hati rasa rasuk,
ulun saurang nang mamatut. .”
Tadiam Santanu. Matanya maitihi burung pipit
nang lagi bagagayaan di rapun kambang culan. Rupanya pipit tu lagi
basapangan, napang pinda rancak basaung patuk. Iniam mun hudah
katibaannya ti, ujar Santanu, pipit umpatan mamanasi. Manunurutakan
hati kupanah ranai, hanyar tahu rasa tu.
“ Ayu, Kanjang Rama, kada sarana
kaya batatangguhan hapatan manggis. Kita buka kulit kalihatan isi. .”
Diwabarta tarus manyungkal.
Santanu mahiut hinak basar.
Tamakan umpan aku sakali ni, ujarnya. Kada kawa bakual lagi ai lain
pada kipik-kipik di kawat unjun. Baik mangaku ha daripada inya
batatakunan ka lain. Mun batatakunan ka lain tu panjang kisah kaina,
labaram jadi kambang pandiran anak kampung bumiputra.
“
Asam pauh, anakmasai, pidara pandan
asal jangan pidara pati
biar jauh, anakmasai, tapi sabadan
asal jangan jauh di hati. .”
Naahh, lungkas hudah. Katahuan
putingnya. Umaialah, karindangan juaai sakalinya abahku ni ti, ujar
Diwabarata sambil maarit lihum. Nang kaya apa jua alah bandanya nang
hidin karindangani nih. Burusiahalah babanaran anum pada diaku. Dimapa
kaina aku mangiau. Kukiau uma katia anum pada diaku, kukiau ading katia
bini kawitan. Bukan ngaliha? (Dikiau mading ranai, arti uma nang
umurnya pantar lawan ading. Kada sangalih-ngalih baya kaya itu ti.Iya
kalu, Wal?)
“
Baju cita salawar cita
jangan tatukar, anakmasai, kain mumut
malam bacinta siang bacinta
mudahan, anakmasai, jadi tagarumut. .”
bulan
malayang,
kasian banar,
bintang bacaram
malam siang,
kasian banar,
maarit dandam
Ada garitik kada nyaman di hati
Pulasara wayah mulai mamuja samidi di sanggar pamucang kadatun Gajah
Huya. Ujar Pulasara napa pulang wahana maka hati pinda dibar-dibaran
nangkaya umbak lautan. Asa kadada panyalah aku. Anak-bini bigasan haja.
Adimas Santanu manurut habar nang dikirim Diwabarata bigas haja jua.
Kulawarga di Wirata kada kurang suatu apa. Jadi napa wahananya?
Tuhuk Pulasara mambuang pikir
hanyar kawa masuk ka ruang puang. Tangah malam jantur tapanya karana di
hadapannya cangul Sangiyang Aji Narada. Diwa nang pinda daknal wan
rajin bagaya tu sakali ni pinda lain pamarum muha, pinda ada sual ganal
nang handak dipandirakan.
“ Radin Pulasara, aku diutus
Sangiyang Jagat Nata bapandir lawan ikam. .”
“ Inggih, sual nangapa,
kawulunan? .”
“ Sual janji. .”
“ Sual janji? .”
“ Sual janji lawan bungkut ikam
bahari. .”
“ Janji handak manjadiakan
katurunan kami raja basar ituah? .”
“ Yaahh, mimang macam itu. .”
“ Inggih, sual ituam nang mangalang ka ulun.
Manuntut salah, baranai salah jua. Manuntut salah karana nangkaya kada
parcaya lawan janji. Baranai salah karana kaya kadada usaha, sabab
sakurang-kurang takdir maka usaha jua parlu. Bahanu timbul dalam
pikiran ulun, imbah ulun kumpulakan tantara lalu ulun sarang
karajaan-karajaan, jadiam katurunan ulun kaina raja basar. Tapi tapikir
pulang mun kaya itu caranya bakarasan ngarannya, mancagatakan bandira
di sungai darah, bajajak di bangkai urang. Jadi hampai wayah hini kada
tahu lagi ulun nangapa nang harus digawi. .”
“ Bagus lamun ikam bapikir kaya
itu karana mimang kada bakakarasan jalan takdirnya. .”
“ Inggih, jadi dimapa? .”
“ Bakurban, itu jalannya Pulasaraai. .”
ujar Sangiyang Aji Narada.
“ Bakurban maksudku ni bakurban nang
baik. Ikam kawa damping lawan Sangiyang Sukma Suwara salajuran anak
ikam kawa jadi raja basar. .”
Pulasara kada manyahut, mahadang
sambungan pandir Sangiyang Aji Narada.
“ Ingatlah ikam kalu di dalam
darah ikam tu kadada juriat raja? Nang ada di anu ikam tu juriat
bagawan. .”
“ Inggih, ulun ingat banar,
kawulunan….”
“ Jalan hudah tabuka karana ikam
kawin lawan juriat raja, baarti di darah anak ikam hudah ada juriat
raja. Jadi syarat nang utama ada hudah lawan katurunan ikam, tinggal
wayah wan caranya. .”
“ Lalu pabila wayahnya? .”
“ Pukunya lagi balum ikam atawa
bini ikam mati hudah jadi raja basar anak ikam nang bangaran Abiyasa
tu. .”
“ Sukur bagia, sawat pang ulun
malihat inya linggih-linggih saking dadampar kancana. .”
“ Yaah, tinggal lagi sual
caranya. Cara itulah nang kusambat tadi ti manuntut pangurbanan ikam. .”
“ Pangurbanan macam apa? .”
“ Karana asal-muasal ikam bagawan
maka babulik jadi bagawan. Lapas Gajah Huya. Lapas bini. Lalu bulik
batapa ka Wukir Ratawu sambil mandidik Abiyasa. .”
Takarisut dahi Pulasara. “ Sual
malapas Gajah Huya ulun kada kabaratan karana asalnya ini nagara mimang
kadada. Tapi mun malapas bini, waah, kami paguni basasayangan,
kawulunan. Jadi ulun bawa bini ulun ka Wukir Ratawu. Ulun bujuki inya
supaya hakun hidup ambagawan di paratapan. .”
“ Lain kisahnya lamun damintu. .”
Sangiyang Aji Narada tatak batang. “ Apalagi di darah bini ikam tu
sadikit kadada darah bagawan, darah raja-raja banarai, urang nang patuh
hidup nyaman. .”
Tadiam Pulasara. Di matanya
tabayang muha Durgandini. Akaiaduh, talanjur jalan nasib malalakunakan.
“ Aku hampai di sini haja
bapandir. Kaputusannya tasarah lawan ikam. Cuma ingatakan, lamun ikam
kada hakun bakurban kaya itu maka pagat janji kita. Jadi jangan
bapanyasalan kalu kaina di hadapan Sangiyang Sukma Suwara katurunan
ikam manuntut tanggung jawab ikam karana ikam pang nang mamagati janji
lantaran kada sanggup manjalanakan syaratnya. .”
Tuntung baucap balalu hilang
Sangiyang Aji Narada.. Tatinggal Pulasara ungut-ungut kaya burung
piungut patah halar. Di luar, bulan bagigimitan manggarak matahari.
Matahari bangun sambil mahirup ambun. Burung-burung mandian sambil
banyanyi. Hayam kungkuukan sambil mandabik halar.
kambang
cuwadak, umaialah, disari kumbang
di situ handak, umaialah, di sini sayang
gana di sia, dimapa akal, kayu basangkut
ka mana jua, dimapa akal, aku bapingkut
Babulan-bulan Pulasara mamikirakan kada jua pakulih kaputusan. Kada
mayu utaknya aku mamikirakan saurangan, ujar Pulasara, baik kubawai
bini bapandir, kalu-kalu inya ada baisi pamikiran hingga di situ baik
di sini kada jahat. Jadi wayah handak guringan diungkai kisah ulih
Pulasara. Titik banyu mata Durgandini mandangar napa nang harus
dipilih. Ujar Durgandini, ini makaam nangkaya buah simalakama, dimakan
mati uma kada dimakan mati bapa.
“ Wah…Kangmas….Kangmas, kada ulun
kira jalan nasib nangkaya nia…”
“ Iyaam, Adimas, sama barat pilihannya. Ayu
kita timbang bujur-bujur supaya jangan bapanyasalan. Di sisa umur kita
ni, kita hidup gasan kita hajaah atanapi gasan anak cucu kitaah….”
Lawas Durgandini bapikir.
Diingatakannya kajadian-kajadian wayah bahari. Ujar Durgandini, jaka
bahari tu kada Pulasara bulih jadi tatap buruk awakku, mun kada lawas
hudah mati paling kada taasing sapanjang masa jadi tukang kayu jukung;
cakada bakalan baranak-babuah karana kadada urang nang hakun kawin
lawan diaku. Limbah baranakan ni tabanyak mamikirakan kaya apa hidup
anak kaina daripada mamikirakan diri saurang, sabab hudah sarabanya
pang kujalani, wayah-wayah nang pahit kaya himpadu, wayah-wayah nang
manis kaya gula.
“ Kakang Pulasara, lamun kaya itu pilihannya maka
maaf ampun kalu ulun tabarat ka anak, Kangmas. Bukan ulun manidaakan
sampian, tapi ulun kada handak kalu kaina bapanyambatan wayah bahadapan
lawan Sangiyang Sukma Suwara….” muntung Durgandini baucap tapi pipi
hibak barubuian lawan banyu mata.
“ Iya, Yayi, pamikiran ikam tu sabujurnya
sama lawan pamikiranku. Dalam sisa hidup kita ni dua haja lagi nang
parlu diupayaakan sabulih daya. Partama, kaya apa sakira kita kawa
damping lawan Sangiyang Sukma Suwara. Nang kadua, kaya sakira hidup
anak kita labih pada kita. ”
“ Inggih, ulun mangarti, Kangmas…”
“ Lamun kita sudah baisi
kaputusan ni maka ingatakan pasanku: jangan ikam talalu takarut lawan
wayah bahari. ”
“ Maksudnya kaya apa? ”
“ Artinya, jangan talalu maingatakan
aku anatapi Abiyasa. Lamun ada urang handak lalu ikam timbang kawa
dijadiakan sandaran hidup maka kawin haja ikam. ”
Jadi kada kaya paribasa, sambil
batitikan banyu mata Durgandini wan Pulasara malalui malam paampihan
balaki-babini karana isuk ari bakal bapupunahan. Sayung muha Durgandini
malipatiakan baju pakaian. Sayung jua muha Pulasara mamandang
bintang-bintang nang sumarak di langit. Lamat-lamatan kadangaran
garicik banyu Sungai Simpai Bagalung, manyanyiakan riristaan lawan
batu-batu.
Sunyi jualah nang manyalimputi hati
Durgandini. Rancak inya duduk taungut di pinggiran Sungai Simpai
Bagalung, maiingatan manisnya wayah dahulu lawan Pulasara, wayah
bajujukungan sapanggiring sungai, wayah batatawaan basisimburan banyu
sambil basisimpanan di higa batu-batu, wayah babubukahan di sala putih
kambang halalang. Kada sakali dua titik banyu mata Durgandini. Marista
tu pang judulnya. Napang, diri balu, handak bulik ka Wirata kawitan
hudah matian, ading nang jadi raja sudah baranak buah, ngalih saurang
maandak diri. Bagana di Gajah Huya ya kaya itu ti pang, kabanyakan
iingatan wayah bahari, apalagi inya tahu bubuhan punggawa di kadatun
rata-rata lain manusia bujur-bujur tapi manusia jajadian binatang.
jaka parahu, kasian banar, jalan ka jalai
jaka kutahu, kasian banar, diri tacarai
Jadi macam-macamai laluan
digawi, sahibar maaur hati. Nang paling rancak tu maunjun. Maunjunnya
tu lain pulang pada nang lain, kada iwak dicari tapi sahibar malaluakan
ari. Mun kabalujuran iwak mamatuk diitihi satumat, dipacul pada bait
kawat lalu dilapas pulang ka sungai. Diunjuni pulang, disisit, dipacul,
dilapas pulang. Kaya itulah gawian Durgandini hari ka lawan hari.
Ari itu maunjun pulang inya. cuma
sakali ni kada jauh lawan inya duduk Diwabarata nang datang malam tadi
mailangi. Diilangi Diwabarata tu rasa himung hati Durgandini, rasa ada
bakawan balaluan. Parak sapanjang malam bapapandiran. Tagal wayah
bapapandiran tu diam-diam batagur hati Durgandini karana malihat
parigal Diwabarata lain pada nang masi, tabanyak kurihing simpak,
tabanyak tawa bapaksa. Adapun Diwabarata jadi kaya itu karana marasa
saraba salah. Rancak hudah pandiran handak mandatangakan kawitan hampai
di hujung ilat tagal kada mau tasurung.
“ Anakmas Diwabarata, kadatangan
ikam sakali ni kulihat pinda lain pada biasa. Sayung pamarum muha
nangkaya urang manyandang lara kabaratan. ” ujar Durgandini sambil
maiitihi muha Diwabarata.
“ Inggih, sabujurnya jauh di
dalam hati ulun ada manyimpan kahandak, cuma ngalih sasambatannya….”
sahut Diwabarata.
“ Ai, napa kahandak ikam? Sambat
ha Anakmasai, jangan aasaan. Lamun barang nang ikam kahandaki ada di
Gajah Huya kada sarana dua kali manyambat langsung kujulung. ”
“ Ituam nang maulah ngalih,
kawulunan, karana nang ulun kahandaki kada barupa barang. ”
“ Kada barupa barang? Lalu barupa
apa, Anakmas? ”
Diwabarata manyusut paluh dingin
nang lilih di muha.
Takarisut satumat dahi Durgandini lalu lihum
inya lantaran paham kamana ampah pamandiran Diwabarata. Ai, ujar
Durgandini dalam hati, handak babini sakalinya Utuh ni.
“ Bibiniankah nang ikam kahandaki
tu? ”
“ Inggih, bibinian….”
“ Urangnya tu ada di Gajah Huya? ”
“ Inggih, ada di Gajah Huya…”
“ Siapa, Anakmas? ”
“ Itulah nang ulun ngalih
manyambat. Cuma supaya sampian jangan salah mangarti, bibinian tu kada
gasan diulun. ”
“ Kada gasan ikam? Lalu gasan
siapa? ”
“ Gasan Kanjang Rama Parabu
Santanu….”
Tadiam Durgandini. Bagaritik
hatinya. Ujar Durgandini, lamun Santanu handak kawin itu hal nang wajar
karana walasan tahun hudah kamatian bini. Lamun bibinian nang
dikahandakinya ada di Gajah Huya ni kada bangangalihan Diwabarata
manyambat ngarannya atanapi manunjuk urangnya karana kadada
hahantukannya. Ini Diwabarata ngalih manyambat urangnya, ajin nang
dikahandakinya tu….
“ Akuah nang dikahandaki Kanjang
Rama ikam? ”
Diwabarata kada manyahut cuma
kapalanya bagigimitan bauntuk.
“ Ulun banyak-banyak minta ampun lawan
sampian. ” ujar Diwabarata, tatap sambil batundukan kapala. “ Kahandak
Kanjang Rama Santanu mimang katalaluan, tapi nang ngaran hati rusak
ngalih titimbangannya. Siang kalawan malam maarit karindangan. Di mana
duduk di situ taungut, makan-nginum kada karuan, guring igau-igauan.
Jadi malihat kawitan kaya itu kada purun hati ulun. Mandangar habar
sampian hudah bapisahan lawan Kanjang Rama Pulasara bawaniai ulun
datang ka alah sampian, baharap sampian tabuka hati manarima kasih
sayang Kanjang Rama Santanu….”
“ Anakmas Diwabarata, wayah
handak bapisahan dahulu Kakang Pulasara batinggal pasan, mun ada nang
handak lawan diaku lalu aku marasa urang tu kawa jadi sandaran hidup
maka kawin haja. Jadi sual kawin tu bagi aku bukan masalah karana
manurut panglihatku Kakang Santanu tu tamasuk urang nang baik, urang
nang kawa dijadiakan sandaran hidup. Cuma, Anakmas, nang ngaran kawin
sama pada tuha ni banyak nang parlu ditimbang. ” ujar Durgandini.
“ Umpamanya sual apa, kawulunan? ”
“ Sual masa datang anak-anakku
kaina kalu umpama kami baranakan. Nang ngaran umur ni, Anakmasai, kada
babau, kada tahu kita panjang handapnya. Jadi lamun pada takdir Kakang
Santanu atawa aku atanapi kami badua dikiau Sangiyang Sukma Suwara,
kaya apa nasib anak-anakku kaina. ”
“ Inggih, lamun sual itu jangan
dipikirakan, asal ulun paguni ada tatap tajamin hidup anak-anak
sampian. ”
“ Aku kada manidaakan ikam, anak tatuha
Kakang Santanu nang bakal jadi pawaris Astinapura. Cuma, Anakmas, biar
anak-anakku tu dangsanak tiri ikam tapi di mata urang Astinapura tatap
inya tu itungannya urang lain. Ibarat bakadudukan maka kadudukannya tu
kada nahap karana bagantung lawan diikam. ”
Bujur jua andih sidin itu, ujar
Diwabarata dalam hati. Kawin sama pada tuha salah-salah bahujung
maharagu wan mangganalakan anak haja.
“ Maksud sampian macam mana? ”
“ Anakku jadi waris Astinapura! ”
Durgandini malungkasakan pandir. “ Artinya, lamun Kakang Santanu turun
pada dadampar kancana maka anak kami kaina nang manduduki dadampar
kancana Astinapura. ”
Bagamat Diwabarata maangkat
kapala, mamandang ampah ka muha Durgandini. Kaingatan inya kaya apa
bahari umpat manyusu lawan Durgandini. Jaka kada Durgandini tuh hakun
mambari susu kaya apakah hidupnya. Lagian jua tantu Astinapura hudah
hancur dapatnya Pasukan Hirang urang Nagara Tawing Sagara, sasuai
ramalan Bagawan Kasapa. Kaingatan jua inya kaya apa kawitan balalah
ampah matahari pajah mancariakan susu sampai ka Gajah Huya, sawat
dipadahakan urang gila, bahkan bataruh panyawaan sapanjang jalan. Budi
nang ditanam kanjang rama wan Durgandini tu hutang nang kada kawa
kubayar sapanjang hidup. Jadi, ujar Diwabarata, kada jadi raja aku kada
apa-apa jua asal kawitan wan Durgandini mandapat kabahagiaan.
“ Inggih, ulun kada kabaratan
anak sampian kaina nang jadi raja Astinapura. ”
“ Yaah, Anakmas, ikam bujur kada
kabaratan, tapi kaya apa kaina anak-anak ikam. Sasalah kana kaina jadi
hual ganal karana inya marasa baisian hak jua. Jadi manurut pandapatku
paraya ah kita bakawinan. Bukan aku kada manarima Kakang Santanu, tapi
mamikirakan akibatnya kaina. Baik amun bararangutan haja, Anakmasai,
kalu pinda kaina barungkis papadaan, bamatian marga marabutakan
dadampar kancana Astinapura. Labaram kita nang tuhanya nang manyandang
hukuman Sangiyang Sukma Suwara. ”
“ Sampian kada usah hara
mamikirakan anak-anak ulun kaina karana ulun kada bakalan baranakan. ”
“ Maksud ikam? ”
“ Ulun kada bakal kawin sapanjang
masa! ”
“ Anakmas, kasiam jangan
digagayaakan, Anakmas. ”
“ Ulun kada bagaya. Disaksiakan
Sangiyang Sukma Suwara, saluruh Diwa saluruh Batara, asal pian kawin
lawan Kanjang Rama Santanu maka ulun basumpah kada kawin sapanjang
masa! Bila ulun malanggar maka ulun mati disambar patir! ”
Sumpah kada kawin sapanjang masa
hudah diucapakan Diwabarata. Balum pacah riak di bibir, balum karing
buih di muntung, balum taguh lumbang di dada, balalu situ saini ari
kadap tantiru. Guntur mandaram, patir galantaran, kayangan guncang,
balai gantung angin kaya dilimbung, turun hujan sapai-sapai barupa
banyu mata bidadari kayangan, manangis tarabangan sambil mahambur
kambang sapanggiring Sungai Simpai Bagalung. Taungut Paramasti Guru
Diwa Alam, kipuh Sangiyang Aji Narada, balinjang Batara Yamadipatri,
manyaksiakan pangurbanan Diwabarata. Jantur tapa Pulasara di Paratapan
Wukir Ratawu karana guha baguncang, banyu talaga manggurak kaya di
jarang. Baguncang jua dadampar kancana Astinapura, mandibar hati
Santanu karana saluruh pusaka nang bagantung di tawing habis tanggalan.
Bagulak saluruh ulak Sungai Simpai Bagalung. Balalu kadangaran siwara
matan dalam banyu mamadahakan mulai ari itu Diwabarata jangan lagi
dikiau Diwabarata tapi kiau lawan ngaran Bisma karana pangurbanannya
gasan kabahagiaan kawitan ganal pada garuha.
Lamah saluruh urat Durgandini,
hanyar inya kaingatan papadah Pulasara bahari supaya nang tuhanya
babisa-bisa karana salah-salah langkah Diwabarata bakal miskin kasih
sayang bini-bini. Rupanya hampai hudah wayahnya ramalan jadi kanyataan
karana aku kabangatan bapikir diri saurang haja. Kada kukira kada
kusangka kaya ini kajadiannya. Tapi apa daya, basa hudah talapas sajari
kada kawa dijuhut lagi.
BAPACAH
Alalia pun apa karsani. Manurut
di dalam caritanya, balalu diadaakan balai sakadumas balai panataian,
dihias bamacam ragam. Ampat puluh hari ampat puluh malam urang basuka
barami di Astinapura, mangawinakan Santanu wan Durgandini. Sagala macam
karasmin diadakan, hibak undangan datangan, maklum raja nang kawin.
Ujar Santanu, hampai ka jaka hudah aku ni, tulus hajat salapik
sakaguringan lawan Durgandini. Barakat Sangiyang Sukma Suwara mudahan
kami ruhui rahayu tuntung pandang sampai ka mati.
Di taman kadatun, Bisma
mancangangi rajah kambang tarati di balukuk tangan kanannya. Di langit,
bulan salau-salau bakunyung bagigimitan, bahanu timbul bahanu tinggalam
di sungai awan. Wayah timbul di tangah langit Bisma malihat muha
bini-bini baik rupa lihum bapair tapi banyu mata balilihan di pipi. Ai,
ujar Bisma, umakuah itu? Kanapa sidin maka lihum sambil manangis?
Daun-daun garisikan manyahuti. Banyanyi sunyi. Ah! Ah!
bangayu
manis raga mambi
simpuni hulu wayang ka pati
hiyaaaiii……..